title: Tsetserleg

text: Hallinnollisesti Tsetserleg muodostaa Erdenebulganin sumin (), joka rajautuu pohjoisessa Battsengelin sumiin, idässä Tsenherin sumiin, etelässä Bulganin sumiin ja lännessä Ih tamirin sumiin.


title: Tsetserleg

text: Tsetserleg sijaitsee 1 691 metrin korkeudella merenpinnasta Urd Tamir -joen varrella. Kaupungin keskilämpötila tammikuussa on −14,9 °C ja heinäkuussa +14,3 °C. Kaupungin pohjoispuolella kohoaa Bulganvuori.


title: Tsetserleg

text: Paikkakunta tunnettiin aiemmin nimellä "Zajayn hüree" ja se toimi vuoteen 1923 saakka entisen Sain Nojon Hanin provinssin hallintokeskuksena sekä vuosina 1923–1931 Tsetserleg-Mandalin provinssin hallintokeskuksena. Kaupunkioikeudet se sai vuonna 1961.


title: Tsetserleg

text: Tsetserleg on vahna kulttuurikeskus. Sen nähtävyyksiin kuuluu Zajayn Gegeenin buddhalainen luostari, joka rakennettiin alun perin vuonna 1586. 1600-luvun lopussa siellä asui jopa 1 000 munkkia. Nykyisin siellä toimii Arhangain provinssin museo. Bujandelgerüülehin luostari on edelleen toiminnassa.


title: Ölgii

text: Ölgii on Bajan-Ölgii -provinssin pääkaupunki Mongolian länsiosassa. Se sijaitsee 1 710 metrin korkeudessa merenpinnasta. Kaupungin väkiluku on noin 30 000 henkeä ja siellä sijaitsee lentokenttä, josta tehdään lentoja Ulan Batoriin ja satunnaisia lentoja Kazakstanin Almatyyn. Ölgii sijaitsee ikivanhan itä–länsi-suuntaisen Ulan Bator–Barnaul-karavaanireitin varressa.


title: Sergei Zalygin

text: Sergei Pavlovitš Zalygin (, 1913–2000) oli neuvostoliittolainen kirjailija. Hän toimi "Novy Mir" -kirjallisuuslehden päätoimittajana. Zalygin tunnettiin luonnonsuojelijana.


title: Sergei Zalygin

text: Zalygin syntyi Siperiassa vuonna 1913. Hän valmistui insinööriksi Omskin hydrologisesta instituutista vuonna 1939. Toisen maailmansodan aikaan Sergei Zalygin teki muun muassa vesitutkimuksia, toimimalla esimerkiksi tutkimusretkikunnan johtajana. Kirjailijan uran Zalygin aloitti varsinaisesti vasta 50-luvulla. Zalyginia totuttiin pitämään tyypillisen proosallisen maaseutukuvauksen puolestapuhujana. Myöhemmin Sergei Zalygin laajensi otettaan, näiden ilmiöitten kuvailijana: kaupungistumiseen sekä sukupuolien väliseen roolijakoon, ristiriitaan ja näiden rooliodotusten kehittymiseen.


title: Ahmad Shah Qajar

text: Ahmad Shah Qajar (21. tammikuuta 1898 – 21. helmikuuta 1930) oli Persian viimeinen Qajar-dynastian šaahi, joka hallitsi Irania 16. heinäkuuta 1909 – 31. lokakuuta 1925, kunnes hänet syrjäytettiin Reza Pahlavin johdolla.


title: Ahmad Shah Qajar

text: Ahmad astui riikinkukkovaltaistuimelle 16. heinäkuuta vuonna 1909, kun hänen isänsä Mohammad Ali Shah oli luopunut kruunusta ja paennut maasta. Ahmad Shah Qajar joutui kahden suurvallan, Venäjän ja Ison-Britannian pelinappulaksi etenkin vuonna 1917, kun Britannia halusi hyökätä Venäjän kimppuun vuoden 1917 vallankumouksen aikana.


title: Ahmad Shah Qajar

text: Ahmad Shah syrjäytettiin sotilasvallankaappauksella vuonna 1921 Reza Pahlavin johdolla. Šaahin perhe ajettiin maanpakoon vuonna 1923.


title: Ahmad Shah Qajar

text: 31. lokakuuta vuonna 1925 Reza Pahlavi julisti itsenä šaahiksi. Ahmad Shah Qajar kieltäytyi luopumasta vallasta perustuslailliseksi monarkiksi. Ottomaanien valtakunnan sulttaani lupasi auttaa, mutta Ahmad Shah Qajar kieltäytyi asiasta osittain siksi, ettei Persia joutuisi Ottomaanien valtakunnan vaikutusvaltaisuuteen.


title: Ahmad Shah Qajar

text: Ahmad Shah Qajar kuoli vuonna 1930 Neuilly-sur-Seinessa, Pariisin ulkopuolella, Ranskassa. Hänen veljensä prinssi Mohammad Hassan Mirza julisti maanpaossa itsensä Qajar-dynastian päämieheksi veljensä kuoleman jälkeen.


title: Pelota

text: Pelota on baskien kansallispeli, jossa lyödään nahalla päällystettyä kumipalloa. Palloa lyödään kentän reunassa olevaa kiviseinää vasten. Seinä on korkeudeltaan 12–14 metriä. Yleensä pallon lyömiseen käytetään koveraa ja käyrää lyöntivälinettä eli sestaa, joka sidotaan käteen. Lyönnin voi kuitenkin suorittaa myös paljaalla kädellä tai pelikäsineellä. Yhdysvalloissa pelotasta on kehitetty jai alai.


title: Pelota

text:
Kansainvälisissä kilpailuissa ottelutiloja on neljä erilaista:
Baskiksi sanotaan pilotaleku (pallopaikka), espanjaksi frontón.


title: Pelota

text: Vanhin pelota-laji on laxoa tai errebotea, jossa ei käytetä lainkaan seinää. Siinä kaksi joukkuetta pelaavat toisiaan vastaan niin kuin tenniksessä. Lajina se on tennistä vanhempi.


title: Pelota

text: Pelota jaetaan eri lajeiksi pelissä käytettävän välineen mukaan:


title: Pelota

text: Nykyään suosituimmat ovat "eskupilota" ja "zesta punta". Zesta puntalla on tehty nopeimman pallon maailmanennätys: 240 km/h.


title: Pelota

text: Pelota-lajiksi on kehittynyt perinteisten rinnalle frontenis, jossa käytetään samanlaisia mailoja kuin tenniksessä ja muovipalloja.


title: Pelota

text: Pelota on ollut olympialaisten ohjelmassa neljästi. Virallisena lajina se oli mukana vuonna 1900. Lisäksi laji on ollut näytöslajina vuosina 1924, 1968 ja 1992.


title: Mohammad Ali Shah

text: Mohammad Ali Shah Qajar () (21. kesäkuuta 1872 – 5. huhtikuuta 1924) oli Persian šaahi 8. tammikuuta 1907–16. heinäkuuta 1909.


title: Mohammad Ali Shah

text: Mohammad Ali Shah vastusti perustuslakia, jonka hänen isänsä ja edellinen šaahi Mozzafar-al-Din Shah ratifioi. Vuonna 1907 Mohammad Ali syrjäytti Iranin kansalliskokouksen (eduskunnan) ja kumosi perustuslain, koska se muistutti islamilaista lakia.


title: Mohammad Ali Shah

text: Šaahi tulitti Kansalliskokouksen rakennusta Venäjältä ja Isolta-Britannialta saamiensa sotilaiden avulla. Perustuslakia tukevat joukot yhdistivät voimansa, marrsivat heinäkuussa 1909 Teheraniin ja šaahi joutui luopumaan kruunusta ja pakenemaan Venäjälle.


title: Mohammad Ali Shah

text:
Mohammad Ali Shah pakeni Odessaan Venäjälle. Mohammad Ali suunnitteli paluuta Iraniin ja lähti Odessasta ja saapui laivalla vuonna 1911 Astarabadiin, Iraniin, mutta hänet karkoitettiin maasta.
Mohammad Ali Shah pakeni Konstantinopoliin ja kuoli San Remossa, Italiassa 5. huhtikuuta vuonna 1924. Hänet on haudattu Imaami Alin mausoleumiin Karbalaan, Irakiin.


title: Mohammad Ali Shah

text: Hänen pojastaan Ahmad Shah Qajarista tuli uusi hallitsija yhdentoista vuoden ikäisenä.


title: Arvo Lönnroth

text: Arvo Johannes Lönnroth (7. lokakuuta 1881 Porvoo – 18. marraskuuta 1964 Helsinki) toimi tie- ja vesirakennushallituksen pääjohtajana ja oli keskeisesti vaikuttamassa kantaan, jonka mukaan Suomeen rakennettiin joustava ja logistisesti asianmukainen tieverkko. Näin liikennepolitiikan painopiste siirtyi rautateiltä maantieliikenteeseen.


title: Arvo Lönnroth

text: Arvo Lönnroth opiskeli Haminan kadettikoulussa ja Teknisessä korkeakoulussa. Hän oli kiinnostunut erityisesti valtakunnan logistiikasta, kuljetuskysymysten kokonaisuuden ongelmista sekä niiden ratkaisuista niin teoriassa kuin käytännössäkin. Lönnroth osallistui rautateiden suunnitteluun ja rakentamiseen sekä toimi Etelä-Venäjällä ratakiskojen ja -tarvikkeiden vastaanottajana ja tarkastajana 1911–1915.


title: Arvo Lönnroth

text: 1930-luvun alussa Lönnroth tuli Teknillisen korkeakoulun rautatie-, tie- ja maanrakennusopin professoriksi. 1931 hän esitti kantanaan, ettei Suomeen pitäisi rakentaa enempää rautateitä, koska moottoriajoneuvoliikenne yhdessä kattavan tieverkon kanssa olisi tulevaisuudessa joustavampi ja taloudellisempi kuljetusmuoto. Lönnroth oli 1932 asetetun kulkulaitoskomitean jäsen. Komitea esitti rakennettavaksi koko maan kattavaa valtatieverkkoa, jota kantatieverkko täydentäisi. Valtateillä autot ajaisivat tasaista 80 kilometrin tuntinopeutta.


title: Arvo Lönnroth

text: Lönnrothista tuli 1936 tie- ja vesirakennushallituksen pääjohtaja, ja samana vuonna asetettu tiekomitea, jonka jäsen hän myös oli, ehdotti tieverkon rakentamiseen työllistämiseen kytkeytyvää rahoitustoimintaa.


title: Arvo Lönnroth

text: Lönnrothin perhetaustasta on helppo poimia esimerkkejä aktiivisista vaikuttajista: hänen tätinsä Alma Forstén perusti Reitkallin puutarhakoulun sekä toimi Martta-liikkeen kantavana voimana Kymenlaaksossa; toinen täti Olga Forstén herätti aikoinaan huomiota naispuolisena kuoronjohtajana niin Varkaudessa kuin Pietarissakin, hän myös järjesti 1899 Suuren adressin vieneelle valtuuskunnalle majoituksen miehensä johtamassa pietarilaistehtaassa; isä sotarovasti Alfons Lönnroth toimi pitkään Lappeen kirkkoherrana ja isän eno vapaaherra Knut Stjernvall suunnitteli Suomen ensimmäisen rautatien ja kohosi myöhemmin koko Venäjän rautatiehallinnon päälliköksi. Veli Erik Lönnroth suuntautui metsätieteeseen ja kohosi Helsingin yliopiston rehtoriksi.


title: Arvo Lönnroth

text: Lönnrothin puoliso oli Märtha Sofia Ruin, professori Waldemar Ruinin tytär. Pariskunnalla oli lapsi Rurik Lönnroth (s. 1925)


title: Alina Forsman

text: Emma Alina Forsman (4. kesäkuuta 1845 Vaanila, Lohja – 23. maaliskuuta 1899 Berliini, Saksa) oli suomalainen kuvanveistäjä ja taidemaalari. Hän opiskeli kuvataidetta Roomassa ja Italiassa vuosina 1873–1875, ja Kööpenhaminassa vuosina 1875–1878. Hän asui pysyvästi Saksassa vuodesta 1887, ensin Berliinissä ja sitten Weimarissa. Alina Forsmania pidetään ensimmäisenä suomalaisena naiskuvanveistäjänä.


title: Psykologinen egoismi

text: Psykologinen egoismi on moraalifilosofinen kanta, jonka mukaan ihminen toimii aina itsekkäästi ja omaa etuaan tavoitellen. Toisin sanoen psykologisen egoismin mukaan oman edun tavoitteleminen motivoi meitä eniten. Käsityksen mukaan myös kaikki altruistinen toiminta on todellisuudessa näennäistä, oikeiden motiivien ollessa aina itsekkäitä.


title: Mohammad Hassan Mirza

text: Mohammad Hassan Mirza (20. marraskuuta 1899 – 7. tammikuuta 1943) oli Persian šaahin Ahmad Shah Qajarin veli ja Mohammad Ali Shahin poika.


title: Mohammad Hassan Mirza

text: Kun Reza Pahlavi syrjäytti Ahmed Shah Qajarin vuonna 1925, niin Mohammad Hassanin ja tämän perhe lähti maasta ja asettui asumaan Englantiin. Vuonna 1930 hän julisti itsensä šaahiksi ja kruununtavoittelijaksi. Mohammed Hassan Mirza kuoli 7. tammikuuta vuonna 1943 Maidenheadissa, Englannissa. Hänet on haudattu Karbalaaan, Irakiin.


title: Mohammad Hassan Mirza

text: Mohammad Hassan Mirzan poika Hamid Mirza jatkoi kruununtavoittelijana ja oli brittien ehdokas šaahiksi Reza Pahlavin tilalle, kun tämä syrjäytettiin Neuvostoliiton ja Ison-Britannian johdolla toisen maailmansodan aikana. Mohammed Hassan Mirza ei kelvannut, sillä hänen äidinkielensä ei ollut persia vaan englanti.


title: Afganistanin sisällissota (1928–1929)

text: Afganistanin sisällissota alkoi, kun Afganistanin kuninkaan Amanullah Khanin tekemien uudistusten vastustajat aloittivat laajamittaisen kapinan marraskuussa 1928. Amanullah Khan joutui pakenemaan maasta kärsittyään tappion keväällä 1929, mutta hänen serkkunsa Muhammad Khan löi kapinalliset syksyllä 1929 ja nousi uudeksi hallitsijaksi nimellä Nadir Šah. Sisällissotaa seurasi pitkä rauhan ja vakauden aika aina 1970-luvulle asti.


title: Afganistanin sisällissota (1928–1929)

text: Amanullah Khan nousi valtaan isänsä emiiri Habibullah Khanin kuoltua vuonna 1919. Hän aloitti kolmannen afgaanisodan Intian brittiläisiä vallanpitäjiä vastaan. Amanullah Khan saikin sotaan väsyneet britit luopumaan maan hallinnasta Rawalpindin sopimuksella 19. elokuuta 1919 hankkien näin maalleen itsenäisyyden. Amanullah julisti itsensä kuninkaaksi 1926, lopetti maansa eristäytyneisyyden ja teki matkan Eurooppaan ja Turkkiin vuonna 1927. Hän ihastui Kemal Atatürkin Turkissa toteuttamiin uudistuksiin ja otti itsekin käyttöön osan niistä. Huntukielto ja naisten koulutus herätti kuitenkin vastustusta heimojen keskuudessa, ja marraskuussa 1928 uudistusten vastustajat nousivat laajaan aseelliseen vastarintaan. Tammikuun 1929 puolivälissä Amanullah luopui vallasta heikon vanhemman veljensä Inayatullah Khan hyväksi.


title: Afganistanin sisällissota (1928–1929)

text: Tadžikkilainen rosvopäällikkö Bacha-i-Saqao johti kuitenkin vahvan sotajoukon pääkaupunkiin ja valtasi sen. Hän pakotti Inayatullah Khanin luopumaan vallasta ja julisti itsensä emiiriksi nimellä Habibullah Ghazi. Keväällä 1929 Amanullah Khan kokosi Kandaharissa armeijan, jonka hän johti Kabulia kohti tavoitteenaan Habibullahin lyöminen ja valtaan paluu. Hänet kuitenkin lyötiin jo ennen Kabulia ja hän joutui pakenemaan maasta. Myös muut vallantavoittelijat olivat yhtä epäonnisia.


title: Afganistanin sisällissota (1928–1929)

text: Kenraali Mohammed Khan, afgaaniupseeri ja Amanullah Khanin serkku, palasi Euroopasta ja organisoi uuden armeijan Habibullah Ghazia vastaan. Habibullah lyötiin ja Kabul vallattiin lokakuussa 1929. Habibullah jäi vangiksi ja hänet teloitettiin, ja Mohammed Khan nousi valtaan pataaniheimojen tuella nimellä Mohammed Nadir Šah. Brittien tuella hän aloitti uudistukset, palautti järjestyksen maahan ja lepytti Amanullahin uskolliset seuraajat. Vuonna 1932 hän perusti perustuslaillisen hallituksen. Hänet kuitenkin salamurhattiin 1933 ja seuraajaksi nousi hänen vasta 19-vuotias poikansa Mohammed Zahir Shah. Tämä hallitsi vuoteen 1973 asti, jona aikana maassa koettiin pitkä vakauden aika.


title: Kantapuu

text: Kantapuu on museotietokanta, jonka kautta voi selata Suomen Metsämuseo Luston, Lapin metsämuseon, Pielisen museon, Nurmeksen museon, Verlan tehdasmuseon, Möhkön ruukkimuseon sekä Suomen Metsästysmuseon kokoelmia. Kantapuu-tietokanta sisältää laajan valikoiman suomalaisesta metsäkulttuurista kertovia valokuvia, esinekuvia ja niihin liittyviä tietoja sekä kirjakokoelmia. Lisäksi tietokannassa on myös muuta kulttuurihistoriallista aineistoa. Kantapuun kautta voi tilata arkisto- tai esinekuvien kopioita tai antaa lisätietoja ja palautetta kuvasta tai esineestä sitä säilyttävään museoon. Tietokanta sisältää noin kymmeniä tuhansia valokuvia ja tuhansia museoesineitä. Aineiston määrä Kantapuussa lisääntyy jatkuvasti kokoelmien digitoinnin edetessä.


title: Alex Rapp

text: Jakob Alexander (Alex) Rapp (17. kesäkuuta 1869 Oulu – 11. heinäkuuta 1927) oli suomalainen taide- ja koristemaalari.


title: Alex Rapp

text: Rappin vanhemmat olivat maanviljelijä ja nahkuri Jakob Rapp ja Birgitta o.s. Vuoti. Hän kävi Taideteollista keskuskoulua vuosina 1888–1891 ja 1893–1894 sekä opiskeli Kööpenhaminassa A. von Beckerin johdolla "Det klg. Akademiet for de Skönne Kunster"-akatemiassa 1891–1893. Hän toimi Taideteollisen keskuskoulun opettajana vuosina 1905-1927 opettaen koristemaalausta sekä ammatti- ja ornamenttimaalausta.


title: Alex Rapp

text: Rapp osallistui Suomen Taiteilijain näyttelyihin vuosien 1900–1919 välillä sekä vielä 1925.


title: Alex Rapp

text: Alex Rappin pojat Aarne Rapp ja Eino Rapp olivat myös taidemaalareita sekä Alex Rappin veli Oskar Rapp toimi paitsi taidemaalarina niin myös ammatti-, kilpi-, koriste- ja mainosmaalarina.


title: Heckler & Koch P9

text: Heckler & Koch P9 on saksalaisen Heckler & Kochin valmistama itselataava pistooli. Sen kaliiperi on 9 mm Parabellum. Pistooli suunniteltiin vuonna 1965. P9 pistoolia valmistettiin vain 485 kappaletta vuosina 1969–1978. P9:stä on olemassa myös kaksitoiminen versio nimeltä P9S, joka osoittautui suositummaksi kun P9. Vaikka valmistus loppuikin jo vuonna 1978 on P9S:stä on vieläkin myynnissä lisensoitu versio nimeltä EP9S.


title: Joosef Kupertinolainen

text: Pyhä Joosef Kupertinolainen (17. kesäkuuta 1603 – 18. syyskuuta 1663) oli italialainen fransiskaani, jolla väitetään olleen erikoinen kyky levitoida. Katolinen kirkko kanonisoi hänet postuumisti vuonna 1767.


title: Joosef Kupertinolainen

text: Joosef Kupertinolaisen sanotaan rikkoneen painovoiman lakia lukuisia kertoja, jopa itsensä paavi Urbanus VIII:n todistaessa.


title: Joosef Kupertinolainen

text: Joosef Kupertinolaisen maine on pysynyt vankkana hänen kuolemansa jälkeen, ja hänestä on tehty elokuvakin vuonna 1962. Kaliforniassa sijaitseva Cupertino on nimetty hänen mukaansa.


title: Termopari

text: Termopari (eli lämpöpari, termoelementti) on kahden eri metallin liitoksessa syntyvään, lämpötilasta riippuvaan jännitteeseen (lämpösähköinen ilmiö) perustuva lämpötila-anturi. Saksalainen Thomas Seebeck keksi ilmiön vuonna 1822.


title: Termopari

text: Termopareja valmistetaan monista metallipareista, joista toinen pidetään tiedetyssä, eli ns. vertailulämpötilassa ja toista tutkittavassa lämpötilassa. Parin lämpötilaeron noustessa niiden välinen jännite kasvaa. Mitattava lämpötila saadaan määritettyä jännite-eron avulla, kun tiedetään kyseisen metalliparin herkkyys, eli jännitteen riippuvuus lämpötilasta. Metallipareissa käytetyt materiaalit vaikuttavat syntyvään jännite-eroon.


title: Termopari

text: Termoparien eri tyypit eroavat toisistaan mm. lämpötila-alueeltaan ja herkkyydeltään. Yksi yleisimmistä on K-tyypin anturi, jossa parin muodostavat chromel (nikkelin ja kromin seos, NiCr) ja alumel (nikkelin ja alumiinin seos, NiAl).


title: Termopari

text: Termoparia käytettäessä eri metalleista valmistettu johdinpari viedään mitattavaan kohteeseen. Mittarin lähellä syntyy myös metalliparit kuparijohtimia vastaan (liittimet, piirilevyt ja mittapiirit). Näiden niin sanotun kylmän pään liitoksien vaikutus on kompensoitava mittaamalla tämän liitoskohdan lämpötila ja laskemalla se mittatulokseen mukaan.


title: Pohjan Sellu

text: Pohjan Sellu on Kajaanin Tihisenniemen teollisuusalueen välittömään läheisyyteen suunniteltu sellutehdas, joka ei toistaiseksi ole toteutunut. Tehdasta varten ehdittiin perustaa yhtiö nimeltä Pohjan Sellu Oy (Y-tunnus: 0689810-6) vuonna 1987 ja tehtaan oli tarkoitus käynnistyä 1990-luvun alussa. Yritys oli Metsäliiton, Metsä-Botnian, Yhtyneiden paperitehtaiden ja Kajaani Oy:n yhteishanke. Tehtaalle hankittiin 180 hehtaarin tontti Kajaanin kaupungilta Tihisenniemen tehdasalueen vierestä Sokajärventien varresta.


title: Pohjan Sellu

text: Tehtaan suunnittelu Kajaaniin aloitettiin, kun Nuottasaaren sellutehdas Oulussa oli siirtynyt kokonaan Veitsiluoto Oy:n omistukseen. Tehtaan tuotantokapasiteetiksi suunniteltiin 400 000 t/a ja puuntarpeeksi 2,1 milj m³ (1,5 kertaa Kajaani Oy:n silloinen puunkäyttö). Tehtaan tarkoituksena oli käyttää Kainuun mäntykuitupuuvaroja, joiden käyttö Kajaanin paperitehtaan hierremenetelmissä oli tuolloin taloudellisesti kannattamatonta. (Vuonna 2007 UPM-Kymmene Oyj kokeili mäntykuidun käyttöä Kajaanin paperitehtaallaan. Vaikka prosessi onnistui teknisesti, ei se lopulta ollut taloudellisesti kannattavaa kuitupuun hintamuutoksista johtuen.)


title: Pohjan Sellu

text:
Tehtaan oli tarkoitus työllistää 225-250 henkilöä pysyvästi sekä rakennusvaiheessa 4500-6000 henkilöä laskutavasta riippuen. Metsätöiden ja puunkuljetusten työllistäväksi vaikutukseksi oli laskettu noin 1750 henkilöä. Yhtiö oli tiukasti sitoutunut ottamaan huomioon ympäristönäkökohdat projektissaan ja asettanut esimerkiksi päästöarvot viranomaisten asettamia ehtoja tiukemmaksi.
Osuuskunta Metsäliitto sekä kolme metsänhoitoyhdistystä ja maataloustuottajien liittoa perustivat Metsä-Pohja Oy sijoitusyhtiön keräämään pääomaa sellutehdasyhtiölle.


title: Pohjan Sellu

text: Pohjan Sellu Oy on sulautunut Oy Metsä-Botnia Ab:n osaksi 21.08.1991 ja on edelleen yhtiön aputoiminimi. Varsinainen sellutehdashanke on kuitenkin jäänyt muiden sellutehdashankkeiden varjoon ja vuoden 1991 jälkeen siinä ei ole tapahtunut edistystä ja hankkeesta on käytännössä luovuttu Metsä-Botnia Oy:n keskittyessä parempituottoisiin hankkeisiin, kuten muun muassa sellutehtaaseen Uruguayn Fray Bentosissa sekä Äänekosken biotuotetehtaaseen.


title: Pohjan Sellu

text: Vuosina 2014-2015 Kajaani on jälleen noussut yhdeksi vaihtoehdoksi uudelle sellutehtaalle ja biojalostamolle.


title: Pohjan Sellu

text: Tehtaan toimitusjohtajaksi oli valittu Diplomi-insinööri Ossi Kokkonen, joka oli toiminut PI Process Consulting Oy:n toimitusjohtajana. Hän aloitti tehtävässään helmikuussa 1989.


title: Pohjan Sellu

text: Varsinaiset jäsenet


title: Pohjan Sellu

text: Asiantuntijajäsenet


title: Pohjan Sellu

text: Varajäsenet


title: 2 Hearts

text: ”2 Hearts” on pop rock -kappale Kylie Minoguen albumilta "X". Se julkaistiin vuonna 2007. Kappaleen julkaisi alun perin vuonna 2004 brittiläinen indie-yhtye Kish Mauve, joka myös tuotti kappaleesta Minoguen version. Minoguen versio on pitkälti alkuperäisen kaltainen.


title: 2 Hearts

text: Kappaleen musiikkivideon on ohjannut Dawn Shadforth.


title: Emmanuel Milingo

text: Emmanuel Milingo (s. 13. kesäkuuta 1930) on sambialainen katolinen kirkonmies, joka toimi Lusakan arkkipiispana vuosina 1969–1983. Hänet erotettiin virasta johtuen hänen viehtymyksestään henkiparantamiseen.


title: Emmanuel Milingo

text: Milingo on katolisen kirkon yleistä nykylinjaa liberaalimpi ja tukee pappien oikeutta avioliittoon. Hän on itse naimisissa. Hän joutui ekskommunikoiduksi vuonna 2006 vihittyään naimisissa olleita miehiä piispoiksi. Hän on puhunut Sun Myung Moonin Yhdistymiskirkon puolesta.


title: Emmanuel Milingo

text: Milingo on julkaissut kirjallisuutta ja musiikkia.


title: Itselataava ase

text: Itselataava ase lataa laukaisemisen jälkeen uuden patruunan patruunapesään ilman, että ampujan tulee manuaalisesti suorittaa latausliikettä. Itselataavia aseita kutsutaan usein myös puoli- tai semiautomaattisiksi, vaikka tarkalleen ottaen puoliautomaattinen ase ei suorita koko lataussykliä automaattisesti (esimerkiksi jotkin kenttätykit) kuten itselaataava ase. Erotuksena automaattiaseisiin itselataava ase ampuu ainoastaan yhden laukauksen kerrallaan.


title: Kevyt Jee

text: Kevyt Jee oli vuosina 1995-1996 toiminut Jaakko Salovaaran ja Niko Toiskallion muodostama turkulainen yhtye, joka esitti humoristista rap-musiikkia. Yhtye ehti olemassaolonsa aikana julkaista singlet ""Tämmöttisbiisi"", ""Nimikkoiskelmä"", ""Tänään"", ""Pakko saada lunta"" ja albumin ""Puriste"".


title: Kokoomuksen Naisten Liitto

text: Kokoomuksen Naisten Liitto tai Kokoomusnaiset on kokoomusta lähellä oleva kansalaisjärjestö, jonka tavoitteena on mahdollisuuksien tasa-arvo Suomessa, Euroopassa ja maailmassa. Sen mukaan naisilla ja miehillä tulee olla samat mahdollisuudet ja oikeudet syntyä, kasvaa, saada koulutusta, osallistua, tehdä työtä sekä hoivata. Vuoteen 1951 asti järjestö tunnettiin nimellä Kansallisen Kokoomuspuolueen Naisjärjestöjen Liitto.


title: Kokoomuksen Naisten Liitto

text: Kokoomusnaisten mielestä naisten ja miesten tasa-arvo on Suomessa keskeinen yhteiskuntapoliittinen tavoite. Tasa-arvon tavoite merkitsee heille, että naisilla ja miehillä on oltava samat oikeudet, velvollisuudet ja mahdollisuudet kaikilla elämänalueilla. Kokoomusnaiset vaativat, että molempien sukupuolten työtä, kokemusta, tietoja ja taitoja arvostetaan yhtälailla.


title: Kokoomuksen Naisten Liitto

text: Kokoomusnaisten puheenjohtajana toimii Sofia Vikman ja pääsihteerinä Jutta Wirén. Kokoomusnaisten toiminnassa tärkeiksi aiheiksi ovat nousseet muun muassa tasa-arvoisen työmarkkina-aseman edistäminen, ihmiskaupan ja naisiin kohdistuvan väkivallan vastustaminen, köyhyyden poistaminen maailmasta, naisten ja tyttöjen kouluttaminen kehitysmaissa sekä turvallisuuspolitiikka. Liitto julkaisee Suomen Nainen nimistä lehteä.


title: Rynnäkkö (sodankäynti)

text: Rynnäkkö on sotilasjoukon (yleensä ryhmän tai joukkueen) etenemismuoto jossa joukko etenee juosten vihollisen asemaan. Rynnäkköetäisyys on enintään 50 metriä. Rynnäkössä siksi, että sotilaat etenevät seisten, koituu yleensä hyökkääjälle suuria tappiota, mutta ylivoiman ja nopeuden ansiosta on mahdollista, että myös puolustaja häviää rynnäkön siksi, että hyökkääjiä, joista osa säilyy elävinä tai haavoittumattomina, ehtii puolustusasemaan niin paljon.


title: Rynnäkkö (sodankäynti)

text: Puolustajan etu on pyrkiä estämään hyökkääjän pääsy rynnäkköetäisyydelle. Tämä voidaan viime kädessä torjua jo ennen puolustajan omia aseita muun muassa epäsuoralla tulella ampumalla puolustuslinjan eteen mahdollisesti etukäteen selvitettyjä pistemaaleja tai ääritapauksessa kevyt torjunta tai raskas torjunta.


title: Rynnäkkö (sodankäynti)

text: Rynnäkkö oli tärkein sotajoukon hyökkäysmuoto esihistoriallisista ajoista aina ensimmäiseen maailmansotaan asti. Tällöin teknisesti kehittyneet aseet (tärkeimpänä konekivääri) aiheuttivat valtavia tappioita hyökkäväässä joukossa.


title: Rynnäkkö (sodankäynti)

text: Yleensä rynnäkkö suoritetaan pistimet kiinnitettyinä käyttäen henkilökohtaista aseistusta sekä käsikranaatteja. Mikäli rynnäkkö ei aiheuta vihollisjoukon pakenemista siirrytään lähitaisteluun. Taistelutilanteissa rynnäkkö on etenemismuotona suhteellisen harvinainen mutta yhdysvaltalaisen elokuvaviihteen popularisoimana suhteellisen tunnettu. Rynnäkköä ei yleensä suoriteta vihollisen linnoitettua tai vahvistettua puolustusasemaa kohtaan, koska tappioista tulee äärimmäisen suuret.


title: Rynnäkkö (sodankäynti)

text: Poliisit saattavat tehdä rynnäkön muun muassa panttivankitilanteessa. Rynnäkkö on usein jo viimeinen vaihtoehto. Sitä ennen käytetään muun muassa kyynelkaasua. Rynnäkön hoitaa tavallisesti poliisin erikoisyksiköt tai jopa armeijan eliittisotilaat.


title: Ahmet Zappa

text: Ahmet Zappa (s. 15. toukokuuta 1974 Los Angeles, Kalifornia) on yhdysvaltalainen muusikko, näyttelijä ja kirjailija. Hänen esikoisteoksensa, lasten- ja nuortenkirja "Monsterimuistelmat" (The Monstrous Memoirs of a Mighty McFearless, 2006) on humoristinen kirja hirviöistä. Teos sisältää muun muassa piirroksia ja valokuvia oudoista olennoista sekä reseptejä hirviönkarkotukseen sopivista keitoksista. Teoksen elokuvaoikeudet on ostanut Disney-yhtiö.


title: Ahmet Zappa

text:
Ahmet Zappan isä oli muusikko Frank Zappa. Ahmet Zappan sisarukset ovat Dweezil Zappa, Moon Unit Zappa ja Diva Zappa.
Ahmet oli naimisissa Selma Blairin kanssa vuosina 2004-2006.


title: Sulute

text:
Sulute on sotilasjoukon puolustukseen liittyvä käsite. Sulute on aina kokonaisuus, johon
liittyvät erityisen kiinteästi puolustavan joukon aseiden käyttö. Lähinnä tämä tarkoittaa
panssarintorjunta-aseita ja epäsuoraa tulta.


title: Sulute

text:
Runkosulute on sulute, joka on suunniteltu rauhan aikana ja se voidaan toimeenpanna nopeasti.
Torjuntasulutteella pyritään pysäyttämään vihollisjoukko hyökkäyksen pääsuunnassa.
Häirintäsulutteella suojataan joukon sivustaa mahdollisia koukkauksia ja tiedustelua vastaan.


title: Sulute

text: Sulute muodostuu miinoitteista joissa on erilaisia jalkaväki- ja panssarimiinoja, sekä erilaisista murrosteista ja ansoista. Tyypillisesti sulutteeseen paikannetaan epäsuoran tulen maaleja sekä raskaiden ja kevyiden jalkaväen aseiden tulialueita vihollisen tuhoamista varten.


title: Sulute

text: Sulutteita voidaan käyttää myös joukkojen sivustassa.


title: Suomen Suoramainonta

text: Suomen Suoramainonta Oy, SSM, on vuonna 1987 perustettu valtakunnalliseen ja alueelliseen suorajakeluun erikoistunut yritys. Yritys tarjoaa jakelun lisäksi kaiken tarvittavan suoramainonnan suunnitteluun ja toteutukseen. SSM-ketjuun kuuluu 31 jakeluyhtiötä, joilla on 48 paikallistoimipistettä eri puolilla Suomea.


title: Suomen Suoramainonta

text: Suomen Suoramainonnan osoitteeton jakelu on mahdollista kohdistaa alueittain, sosioekonomisin kriteerein, asuintyypin, tai ostokäyttäytymisluokituksen perusteella. Yleisimmät jaettavat artikkelit ovat kaupunkilehdet, tarjousesitteet, kuvastot ja tuotenäytteet.


title: Suomen Suoramainonta

text: Suomen Suoramainonta toimii läheisessä yhteistyössä lukuisten kaupunkilehtien ja valtakunnallisten suoramainostajien kanssa.


title: Suomen Suoramainonta

text: Suomen Suoramainonta Oy on saanut osakseen myös negatiivista julkisuutta. Useimmiten kritiikki on kohdistunut jakajille maksettavaan palkkaan. On myös tuotu esille, että Janton-konsernin omistus johtaa A-studion ulkomaisista yritysrekistereistä keräämien tietojen mukaan Jerseyn veroparatiisiin. Suomeen Janton on maksanut veroja voitoistaan viime vuosina vähän. A-studion teettämän tilinpäätösanalyysin mukaan vuosina 2007 - 2011 konsernin liikevoitto oli yli 33 miljoonaa euroa, josta se maksoi veroa alle kolme prosenttia. Suomen yhteisöverokanta oli samaan aikaan 26 prosenttia. Janton säästi verosuunnittelulla vuosittain 1 - 3 miljoonaa euroa verojen maksussa.


title: Karl Edward Wagner

text:
Karl Edward Wagner (1945–1994) oli yhdysvaltalainen kirjailija ja toimittaja. Wagner kuvasi todellisuuskäsitystään nihilistiseksi, anarkistiseksi ja absurdistiseksi. Wagner oli vanhan kauhukirjallisuuden keräilijä ja tutkija, ja hän sai kirjoihinsa vaikutteita muun muassa goottilaisista romaaneista.
Wagnerin tunnetuin luomus on Kane. Tämän nimi ja tausta perustuvat Raamatun tarujen Kain-hahmoon, hänen pelottavat silmänsä ovat ”Kainin merkki”. Kane-sarjasta on suomennettu ensimmäinen romaani "Pimeyden verkot" (1970). Kirjan julkaisi alun perin pieni kalifornialainen taskukirjakustantamo Powell, joka lyhensi romaania 30 000 sanalla. Lyhentämätön versio ilmestyi 1978 ja suomennos on tehty sen pohjalta.


title: Karl Edward Wagner

text: Wagner toimitti monia novellivalikoimia, joissa hän pelasti useita kirjailijoita unohdukselta ja auttoi monia tulevia suuruuksia urallaan alkuun. Wagner oli useita kertoja ehdolla sekä World Fantasy -palkinnon että Bram Stoker -palkinnon saajaksi ja voitti molemmat palkinnot kerran, jälkimmäisen tosin vasta kuoleman jälkeen vuonna 1997.


title: Accuracy International Arctic Warfare

text: Accuracy International Arctic Warfare on brittiläisen Accuracy International -yhtiön valmistama pulttilukkoisten tarkka-ampujakiväärien malliperhe.


title: Accuracy International Arctic Warfare

text:
Yhtiö osallistui 1980 -luvun alussa brittiarmeijan uuden tarkkuuskiväärin valintakilpailuun PM (Precision Marksman) -kiväärillään. Brittiarmeija valitsi vuonna 1985 aseen käyttöönsä Schmidt & Bender 6x42 -kiikaritähtäimellä varustettuna nimikkeellä L96A1.
Muutamaa vuotta myöhemmin yhtiön kiväärien mallinimeksi vaihdettiin AW (Arctic Warfare) Ruotsin armeijan valintakilvan seurauksena, joka otti aseen käyttöön vuonna 1988 nimikkeellä Psg 90.


title: Giovanni Bossi

text: Giovanni Bossi (s. 27. lokakuuta 1970) on itävaltalainen pistooliampuja.


title: Giovanni Bossi

text: Giovanni Bossi saavutti MM-kilpailuista Lahdesta 2002 joukkuemestaruuden ja henkilökohtaisen pronssin 25 m vakiopistoolissa. MM-kilpailuissa Barcelonassa 1998 Bossi sai pronssia 25 m isopistoolissa ja joukkuepronssia 25 m vakiopistoolissa.


title: Howard Waldrop

text: Howard Waldrop (s. 1946) on yhdysvaltalainen tieteiskirjailija. Häneltä on suomennettu valikoima novelleja ja romaani. "Vain vanhat luut" (1984) on aikamatkustustarina vaihtoehtoiseen 1930-luvun Amerikkaan, jonka ovat valloittaneet asteekit.


title: Svetlana Išmuratova

text: Svetlana Irekovna Išmuratova (, s. 20. huhtikuuta 1972) on venäläinen entinen ampumahiihtäjä.


title: Svetlana Išmuratova

text: Ismuratova voitti normaalimatkan ja viestin olympiakultaa Torinossa 2006 ja pronssia Salt Lake Cityn 2002 viestikilpailussa. MM-tasolta hän on saavuttanut viestikultaa Pokljukasta 2001, Hanti-Mansijskissä 2003 ja Hochfilzenissä 2005, hän on voittanut myös sekaviestikullan vuonna 2005, viestihopean Oberhofissa 2004 ja henkilökohtaisen pronssin takaa-ajosta ja hopean yhteislähdöstä vuonna 2003.


title: Svetlana Išmuratova

text: Maailmancupissa hän on sijoittunut kokonaiskilpailussa kaksi kertaa kuudenneksi kausina 1999–2000 ja 2005–2006. Palkintokorokkeelle hän sijoittui 24 kertaa voittaen kaksi osakilpailua, ollen 13 kertaa toinen ja yhdeksän kertaa kolmas. Hän lopetti kilpailu-uransa kauteen 2005–2006.


title: Tähtiartisti

text: Tähtiartisti laulukilpailu on valtakunnallinen iskelmä- ja tanssimusiikin laulukilpailu, jonka järjestää vuosittain Ohjelmatalo Naplit Show Oy Limingasta. Kilpailu on saanut suuren suosion etenkin pohjoisemmassa Suomessa.


title: Tähtiartisti

text: Ensimmäisen kerran Tähtiartisti laulukilpailu järjestettiin vuonna 2002, jonka jälkeen sitä alettiin järjestää vuosittain. Vuosina 2002-2005 kilpailussa oli kaksi sarjaa; Kuningatar-sarja naisille ja Kuningas-sarja miehille. Vuonna 2006 mukaan tuli lisäksi myös kaksi uutta sarjaa yli 40-vuotiaille kilpailijoille. Sarjat saivat nimet Ruhtinatar-sarja sekä Ruhtinas-sarja. Vuonna 2008 kruunattiin myös ensimmäiset lasten sarjojen voittajat. Lasten kilpailu kantaa nimeä "Tähtiartisti tenava laulukilpailu". Finaalissa 2010 oli jälleen mukana uudistuksia, kun ensimmäistä kertaa kruunattiin myös Tähtiartisti Kreivitär yli 60-vuotiaista naisista sekä Tähtiartisti Kreivi yli 60-vuotiaista miehistä.


title: Tähtiartisti

text: Kilpailussa käydään läpi alkukilpailut, aluefinaalit, semifinaalit sekä finaali. Karsintoja järjestetään ympäri Suomea sijaitsevissa ravintoloissa ja tanssipaikoissa. Lisäksi alkukilpailuja sekä yksi aluefinaali järjestetään myös Gran Canarialla, Playa del Inglésissä. Alkukilpailut ja aluefinaalit käydään karaoketaustoin, joiden jälkeen semifinaaleihin ja finaaliin tulee oikea orkesteri säestämään. Mm. Martti Metsäkedon orkesteri on ollut säestämässa kilpailijoita finaaleissa. Pidemmälle päässeille kilpailijoille järjestetään myös studiolauluosuus, joka on osa kilpailusuorituksia. Yleisö saa äänestää kilpailun kuluessa suosikkejaan joko paikan päällä tai puhelimitse. Kilpailussa on myös laulajia pisteyttävä tuomaristo, johon on vuosien varrella kuulunut mm. säveltäjä Reijo Määttä sekä tangokuningas Jaska Mäkynen.


title: Tähtiartisti

text: Tähtiartisti laulukilpailun voittajat saavat palkinnoksi kuninkaan, kuningattaren, ruhtinaan, ja ruhtinattaren tittelin lisäksi omat henkilökohtaiset voittopokaalit, levytyksen Tähtiartistit-levylle sekä kahtena viimeisimpänä vuotena myös musiikkivideon kuvauksen. Kuninkaalliset 2008 saivat myös matkan Playa del Inglésiin. Palkintomatkaan sisältyi lisäksi esiintymisiä Berry's pubissa. Myös vuoden 2009 voittajat saivat palkinnoksi vastaavanlaisen matkan. Vuonna 2010 palkintomatka annettiin yhdelle naisvoittajalle sekä yhdelle miesvoittajalle, jotka olivat saaneet eniten puhelinääniä koko kilpailukauden ajalta. Tähtiartisti tenavat saavat pokaalit sekä pehmolelut. Lasten kilpailussa lauletaan karaoketaustojen säestyksellä ja finaaliin edetään alkukarsintojen kautta.


title: Tähtiartisti

text: Kuninkaallisille sävelletyillä ja sanoitetuilla kappaleilla on nimekäs tekijäkaarti. Laulujen tekijöinä ovat toimineet mm. Vexi Salmi, Juhani Rasinkangas, Veikko Juntunen ja Reijo Määttä. Tähtiartistien levyttämät kappaleet ovat menestyneet myös radiosoitossa; Tähtiartisti kuningattaren 2006-2007, Merja Karjalaisen laulama "Sua kaipaan Mikael" on ollut listaykkösenä Radio Kajauksessa.


title: Sabine Wegner

text: Sabine Wegner (s. 1955 Mönchengladbach, Nordrhein-Westfalen) on saksalainen näyttelijä, joka on näytellyt useissa saksalaisissa televisiosarjoissa, kuten Kahden keikassa (Ein Fall fur zwei). Hän on naimisissa näyttelijä Walter Kreyen kanssa, ja heillä on kaksi lasta.


title: Lang Lang

text: Lang Lang (s. 14. kesäkuuta 1982 Shenyang, Liaoning, Kiina) on kiinalainen pianisti. Hänen innostuksensa klassiseen musiikkiin sai alkunsa, kun hän kuuli kahden vuoden ikäisenä "Tom ja Jerry" -televisio-ohjelmassa Franz Lisztin säveltämää musiikkia.


title: Lang Lang

text: Lang teki läpimurtonsa lännessä 1999. Tuolloin André Watts tarvitsi tuuraajaa Ravennan festivaalin ”vuosisadan gaala” -tilaisuudessa. Niinpä Lang Lang ja Chicagon sinfoniaorkesteri esittivät yhdessä Tšaikovskin ensimmäisen pianokonserton. Myöhemmin Lang on ollut solistina lukuisten maailman huippuorkestereiden esityksissä.


title: Lang Lang

text: Lang Lang on Unicefin hyvän tahdon lähettiläs.


title: San Felipe (sotalaiva)

text: San Felipe oli vuonna 1690 valmistettu espanjalainen sotalaiva. Se oli Espanjan ensimmäinen kolmikantinen sotalaiva. Se osallistui Espanjan käymiin siirtomaasotiin Ranska ja Englantia vastaan mm. Karbianmerillä. Varustukseen kuului 96 kanuunaa. Tomiin kuului satamien ja siirtokuntien suojelu, aarrelastien kuljettaminen sekä merireittien turvaaminen.


title: San Felipe (sotalaiva)

text: Vuonna 1705 San Felipe osallistui 12 espanjalaisen ja 35 brittilaivan taisteluun. 24 tunnin kovan taistelun jälkeen britit onnistuivat valtaamaan "San Felipen", mutta pahoin vaurioitunut alus upposi mukanaan tonneittain kultaa.


title: San Felipe (sotalaiva)

text: Osa historioitsijoista ja laivaharrastajista on kyseenalaistanut "San Felipen" historiallisen olemassaolon. Väitteidensä tueksi he esittävät, että Espanjalla ei ollut 1600-luvulla yksinkertaisesti varaa niin isoon sotalaivaan. Ensimmäinen todistettavasti vesille laskettu kolmikantinen sotalaiva "Real Felipe" laskettiin vesille vasta vuonna 1732. Lisäksi he huomauttavat, että suuresta meritaistelusta, jossa "San Felipe" upposi, ei löydy varmoja lähteitä historiasta.


title: Giovanni Goria

text: Giovanni Giuseppe Goria (30. heinäkuuta 1943 – 21. toukokuuta 1994) oli italialainen poliitikko. Hän kuului maansa silloiseen kristillisdemokraattiseen puolueeseen.


title: Giovanni Goria

text: Goria istui parlamentissa vuodesta 1976–1994. Hän toimi pääministerinä 1987–1988 ja muun muassa talousministerinä 1992–1993. Hän kuului myös Euroopan parlamenttiin.


title: Giovanni Goria

text: Gorian ura päättyi koko hänen puolueensa raunioittaneeseen korruptioskandaaliin vuonna 1993. Hän joutui itse syytetyksi, mutta kuoli syöpään 50-vuotiaana oikeuskäsittelyjen ollessa vielä kesken.


title: Lykaonia

text: Lykaonia oli antiikin aikainen alue Vähän-Aasian sisämaassa. Se sijaitsi Taurusvuorten pohjoispuolella. Idässä Lykaonian rajanaapuri oli Kappadokia, pohjoisessa Galatia, lännessä Fryygia ja Pisidia, etelässä Kilikia. Herodotos ei mainitse Lykaoniaa, mutta Ksenofon marssi sen läpi Kyyros Nuoremman kanssa. Klaudios Ptolemaios puolestaan mainitsee Lykaonian Kappadokian osana ja roomalaiset hallinnoivat sitä näin.


title: Lykaonia

text: Lykaonian tärkeimpiä kaupunkeja olivat Ikonion, Laodicea Combusta, Laranda, Derbe ja Lystra.


title: Lykaonia

text: Antiokhos III:n Rooman-Syyrian sodan tappion jälkeen roomalaiset antoivat Lykaonian Pergamonin kuningas Eumenes II:lle. Vuonna 160 eaa. osa liitettiin Galatiaan. Vuonna 129 eaa. Lykaonian itäinen osa liitettiin Kappadokiaan.


title: Jozef Tomko

text: Jozef Tomko (s. 11. maaliskuuta 1924) on slovakialainen pappi, josta tehtiin yksi katolisen kirkon kardinaaleista vuonna 1985. Pappisvihkimyksensä hän sai 12. maaliskuuta 1949.


title: Jozef Tomko

text: Tomko on toiminut mm. "Congregatio pro Gentium Evangelizatione" -kongregaation prefektinä vuosina 1985–2001.


title: Leena Suomu

text: Leena-Sisko Tuulikki Suomu (s. 23. helmikuuta 1942 Ilmajoki) on suomalainen näyttelijä. Teatterin lisäksi Suomu on nähty valkokankaalla ja televisiossa erityisesti vahvatahtoisten maalaisemäntien tulkitsijana, kuten Niskavuoren Hetana.


title: Leena Suomu

text:
Leena Suomu syntyi jatkosodan aikana maanviljelijäpariskunta Oiva ja Hellä Suomun perheeseen. Taiteellisen uransa hän aloitti iltanäyttelijänä Seinäjoen kaupunginteatterissa vuosina 1965–1971. Vuonna 1972 hän siirtyi Hämeenlinnan kaupunginteatteriin, jossa jatkoi näyttelijänä vuoteen 1977. Siitä alkaen hän on työskennellyt Kajaanin kaupunginteatterissa. Suomun näyttämötaiteellisiin tulkintoihin lukeutuvat muun muassa Antonian rooli Dario Fon näytelmässä "Ei makseta, ei makseta", Klaudian osa Lauri Kokkosen näytelmässä "Ruskie neitsyt" sekä koulunjohtajan osa Nikolai Gogolin "Reviisorissa". Raahen Seutu kirjoitti Suomun roolisuorituksesta näytelmässä "Olga" maaliskuussa 2005:
”Olga on Leena Suomun juhlaa. Hänen kauniisti kolhiintunut äänensä on juuri oikea viiltämään kuulijan sydämen hermoja. Suomu kuorii roolihenkilöään hartaasti, avaa lukon kerrallaan. Nostaa ihonsa pintaan leikkivän, riehakkaan lapsen. Sytyttää silmiinsä menneisyyden iltalamput. Hän ei ole kiveentynyt ja piruuntunut, vaikka tyttäreltä ei joulukorttia tullutkaan ja vaikka kaikki yrittävät hänestä hyötyä ja päättää hänen kohtalostaan.”


title: Leena Suomu

text: Valkokankailla Suomu debytoi vuonna 1980 Rauni Mollbergin elokuvassa "Milka – elokuva tabuista". Vuonna 1987 hän tulkitsi nimiosan Hella Wuolijoen näytelmään pohjautuvassa televisioelokuvassa "Niskavuoren Heta". Hän tulkitsi Hetaa myös televisioelokuvassa "Niskavuoren nuori emäntä". Elokuvassa "Kotia päin" vuonna 1989 Suomu esitti Ellin roolin. Hän on näytellyt sivuosia muun muassa elokuvissa "Talvisota", "Kivenpyörittäjän kylä", "Kulkuri ja joutsen" sekä "Täällä Pohjantähden alla". Suomulle myönnettiin Elokuvataiteen valtionpalkinto 1989.


title: Bonus (savukemerkki)

text:
Bonus on Imperial Tobacco -yhtiön savukemerkki. Sitä myydään 20 ja 27 savukkeen askeissa ja kolmena värinä, jotka ovat Bonus Red ("full flavor"), Bonus Green ("menthol") ja sininen Ice Cold Mint ("mild"). Bonusta myydään myös itsekäärittävänä, joissa sininen on korvattu kultaisella.
Vuonna 2012 yksi Suomen markkinoilla myytävä Bonus Red -savuke sisälsi noin 10 mg tervaa, 0,8 mg nikotiinia ja 10 mg hiilimonoksidia. Bonus Green -savukkeen vastaavat arvot olivat 6 mg, 0,5 mg ja 9 mg ja Bonus Ice Cool Mint -savukkeen 5,5 mg, 0,45 mg ja 5,5 mg.


title: Nowhere Land

text: Nowhere Land on Clubhouse-yhtyeen vuonna 1996 julkaistu albumi.


title: Nowhere Land

text: Albumi sisältää yhtyeen vuosina 1991–1996 julkaistut hittisinglet, kuten muun muassa "Nowhere Land", "Light My Fire" ja "Take Your Time". Albumilla esiintyy myös artisti Carl.


title: Nowhere Land

text: Suomessa albumin on julkaissut K-Tel International Finland.


title: Smart (savukemerkki)

text: Smart on savukemerkki, jota myydään Suomessa 20 ja 27 savukkeen askeissa. Smart-savukkeita on Suomessa saatavana viittä eri aromia. Smart-tupakkaa myydään myös pussitettuna irtotupakkana, josta kääritään itse savukkeita. Smart-tupakan valmistaminen aloitettiin 1987, jolloin valmistaja oli Vynes smartnedes. Suomessa Smart-savukkeita tuo maahan Imperial Tobacco Oy Helsinki, joka tuo maahan myös sytyttimiä, filttereitä, valmiita hylsyjä, savukekoneita, sätkäkoneita ja sätkäpaperia. Vuonna 2011 Smart sai uuden logon, ja sen myötä kuluttajat ovat huomanneet eron maussa. Askin väri vaihtelee riippuen aromista.


title: Smart (savukemerkki)

text: Imperial Tobacco Oy tuo maahan myös muita savukemerkkejä, joihin kuuluvat muun muassa Aroma, Bonus, Colt ja Ventti.


title: Jääkiekon Mestarien liigan kausi 2008–2009

text: Jääkiekon Mestarien liiga järjestettiin ensimmäisen ja toistaiseksi ainoan kerran kaudella 2008–2009. Se korvasi vanhan Super Six -turnauksen. Joukkueita oli kaudella 2008–2009 mukana kaksitoista Euroopan huippusarjoista. Myöhemmin joukkuemäärä mahdollisesti kasvaa.


text: Aluksi oli tarkoitus, että 24 Euroopan maan joukkueet pääsevät vähintään karsimaan paikasta Mestarien liigaan jo sen ensimmäisellä kaudella. Tätä formaattia päätettiin kuitenkin käyttää hiukan muutettuna vasta seuraavina vuosina. Niinpä päätettiin ottaa mukaan 12 joukkuetta. Suomesta, Tsekistä, Ruotsista ja Venäjältä mukaan pääsee kustakin kaksi joukkuetta. Päätettiin, että nämä joukkueet ovat runkosarjan voittaja ja maan mestari. Suomi kuitenkin sai erikoisluvan, jolla sen edustajat tulevat ensimmäisenä vuonna SM-finaaleista. Venäjällä mestarin lisäksi mukana taas on hallitseva Euroopan mestari Metallurg Magnitogorsk. Slovakiasta, Sveitsistä ja Saksasta mukaan pääsevät maan mestarit. Lisäksi maiden runkosarjan voittajat karsivat kolmannesta 12. liigaan. Jos jollakin maalla on sama mestari, joka voitti runkosarjan, saa runkosarjan kakkonen karsintapaikan.


text: Sveitsin, Slovakian ja Saksan runkosarjan voittajat pelaavat ensin yksinkertaisen sarjan, jonka voittaja pääsee Mestarien liigan lohkovaiheeseen. Lohkovaiheessa kaikki 12 joukkuetta jaetaan neljään kolmen joukkueen lohkoon. Jo tuolle kaudelle suunnitellaan uutta seurajoukkueiden ranking-järjestelmää. Lohkoissa pelataan kaksinkertainen sarja kuuden ottelukierroksen aikana, jonka jälkeen lohkovoittajat olisivat päässeet välieriin. Kaksiosaisten välierien voittajat pääsevät finaaliin. Myös finaalissa pelataan sekä koti- että vierasottelut. Kaikki pelit pelataan keskiviikkoisin.


text: Suomessa Jääkiekon Mestarien liigan ottelut näytti kaudella 2008-09 MTV3. Ottelut nähtiin maksullisella MTV3 MAX kanavalla ja ne olivat nähtävissä myös netissä. MTV3 MAX ja Netti-tv näyttivät liigan suomalaisjoukkueiden Kärppien ja Bluesin kaikki ottelut suorina. Myös loppupelit näytettiin suorina. Otteluita selosti Mika Saukkonen, ja kommentaattoreina oli komentaattoreina mm. Mika Toivola, Peter Ahola, Esa Keskinen, Sami Mettovaara, Miika Elomo ja Pasi Saarinen. Studioisäntänä toimi Panu Markkanen.


text: Alun perin oli tarkoitus, että CHL-mestari kohtaa NHL-joukkueen World Trophy -nimisessä ottelussa, mutta sittemmin päätettiin, että Mestarien liigan mestari pääsee pelaamaan Victoria Cupissa jotain NHL-joukkuetta vastaan. CHL:n palkintopotti on suurin tähän mennessä Euroopan seurajoukkuekiekossa. Se on yhteensä 10 miljoonaa euroa, josta voittaja saa miljoonan. Turnauksen palkintopokaalina kiertää edelleen Silver Stone Trophy, jonka ovat saaneet haltuunsa jo EHL:n ja ECC:n mestarit.


text: Lohkot arvottiin 25.4.2008 kolmesta neljän joukkueen korista. Ensimmäisessä korissa olivat niiden maiden mestarit, jotka saivat suoraan kaksi paikkaa CHL:aan. Kolmoskorissa olivat näiden maiden toiset edustajat. Kakkoskorissa taas olivat Sveitsin, Saksan ja Slovakian edustajat. Arvonta suoritettiin Zürichissa.


text: Välierät pelattiin kaksiosaisina. Jos peli oli tasan ensimmäisen osaottelun jälkeen, jatkoaikaa ei pelattu. Jos peli oli tasan seuraavan pelin jälkeen, tai kumpikin joukkue oli voittanut kerran, pelattiin sen jälkeen rangaistuslaukauskilpailu.


text: Ensimmäinen loppuottelu pelattiin Magnitogorskissa. ZSC Lions johti ottelua viime hetkille asti, mutta Magnitogorsk tasoitti pelin vain 43 sekuntia ennen peliajan päättymistä. Ottelussa Ilja Proskurjakov torjui 26 laukausta ja Ari Sulander laukausta.


text: Ottelusarjan toinen ottelu pelattiin Rapperswilissä. ZSC Lions joutui nyt toistamiseen pelaamaan kotiottelunsa evakossa, koska joukkueen kotiareena Hallenstadion oli varattu taitoluistelulle. Diners-Club Arenan yleisökapasiteetti olikin puolet Hallenstadionin vastaavasta, ja ottelu myytiinkin loppuun puolessa tunnissa.


text: ZSC Lionsin mestaruus oli kaikkien aikojen ensimmäinen sveitsiläiselle seuralle. Mestarien liigan pudotuspelien arvokkaimmaksi pelaajaksi valittiin Ari Sulander, ja hän saikin nostaa ensimmäisenä palkintopokaalin Silver Stone Trophyn.


text: Ari Sulander torjui ottelussa 25 laukausta, ja Ilja Proskurjakov 34 laukausta.


title: Martin Chatterton

text: Martin Chatterton (s. 1961) on suosittu englantilainen lastenkirjailija ja kuvittaja. Chatterton on syntynyt vuonna 1961 Liverpoolissa. Chatterton yhdistää tarinoissaan mielellään huumorin ja tarinankerronnan.


title: Risto Pirttimäki

text: Risto Pirttimäki (s. 1. elokuuta 1955 Jyväskylä) on suomalainen mäkihyppyvalmentaja. Pirttimäki on toiminut Jyväskylän Hiihtoseuran valmentajana 1970-luvun lopulta lähtien. Pirttimäen valmennettaviin ovat kuuluneet muun muassa Matti Nykänen ja Jani Soininen. Pirttimäki on valmentanut myös yhdistetyn urheilijoita.


title: Cross site scripting

text: Cross site scripting (XSS) on tietoturva-aukko, joka esiintyy usein WWW-sovelluksissa. Cross site scripting mahdollistaa koodin syöttämisen, ja sen avulla mahdollisesti tunkeutumisen verkkosivulle.


title: Cross site scripting

text: XSS-aukkoa hyödyntäen voidaan kiertää pääsynhallinta, kuten ”sama alkuperä” -käytäntö. Haavoittuvuutta voidaan hyödyntää esimerkiksi HTML-koodilla tai asiakaspäässä suoritettavilla skripteillä.


title: Cross site scripting

text: Cross site scriptingistä käytettiin aluksi lyhennettä "CSS", mutta tästä lyhenteestä on luovuttu, koska se sekoittuu helposti kaskadisiin tyyliohjeisiin ("Cascading Style Sheets").


title: Cross site scripting

text: Erityisen vaarallisia aukot ovat sivustoilla, joilla käsitellään henkilötietoja, rahaa tai joiden surffaajien henkilöllisyyden tulisi pysyä salassa (esim. ihmisoikeusaiheiset sivustot monissa maissa).


title: Cross site scripting

text: Kun Netscape-selaimeen lisättiin JavaScript-tuki, havaittiin, että siihen liittyy turvallisuusriski, kun WWW-palvelin lähettää suoritettavaa koodia käyttäjän koneelle. Yksi ongelmista syntyy, kun käyttäjä avaa useita selainikkunoita. Joissain tapauksissa skripti tarvitsee oikeuksia toisen sivuun tai objektin käsittelemiseen. Toisaalta taas tämä tulisi estää, koska ominaisuutta hyväksikäyttävä vihamielinen koodi voi varastaa salattavia tietoja. Ongelman ratkaisemiseksi selaimissa otettiin käyttöön yhtenäinen turvallisuuskäytäntö. Käytäntö sallii objektien ja sivujen vuorovaikutuksen vain samalla yhteyskäytännöllä ja saman verkkotunnuksen sisällä. Näin hyökkääjän verkkosivustolla ei ole pääsyä selaimen toisessa ikkunassa oleviin, salattaviin tietoihin. Samankaltaisia saantikäytäntöjä on sittemmin omaksuttu muihinkin skriptikieliin.


title: Cross site scripting

text: Cross site scripting -turvallisuusaukot ovat verkkosivuilla olevia haavoittuvuuksia, joita hyväksikäyttäen hyökkääjä voi ohittaa nämä suojamekanismit. Verkkosivulle syötetyn vihamielisen koodin avulla hyökkääjä pääsee käsiksi salattaviin tietoihin, evästeisiin ja muihin kohteisiin.


title: Cross site scripting

text: XSS-haavoittuvuudet luokitellaan DOM-pohjaisiin, pysyviin ja ei-pysyviin.


title: Cross site scripting

text: DOM-pohjaiset haavoittuvuudet, eli paikalliset cross site scripting -haavoittuvuudet ovat sivujen skripteissä itsessään. Tällainen haavoittuvuus voi sisältyä esimerkiksi JavaScript-koodiin, joka käyttää sivun osoitteessa annettuja parametreja kirjoittaessaan sivulle sisältöä. Sivu on haavoittuva, jos parametrinä välitettävää tietoa ei ennen sivulle lisäämistä käsitellä siihen mahdollisesti sisällytettyjen HTML-koodien varalta. Tällöin parametrinä annettu HTML lisätään sivulle sellaisenaan, minkä seurauksena se saatetaan tulkita ja suorittaa sivun katselijan selaimessa. Käytännössä nämä aukot ovat hyvin samankaltaisia kuin ei-pysyvät haavoittuvuudet.


title: Cross site scripting

text: Koska Internet Explorer -selaimen vanhat versiot käsittelevät asiakaspuolen skriptejä paikallisesti (esimerkiksi sivua selaavan käyttäjän koneen kovalevyllä), tällainen XSS-turvallisuusaukko voi aiheuttaa etäkäyttöhaavoittuvuuden. Jos paikallinen sivu (jollaisia asennetaan tyypillisesti selaimen asennuksen yhteydessä) on haavoittuva, hyökkääjän verkkosivustolla olevan linkin kautta tälle sivulle tultaessa sen sisältö suoritetaan käyttäjän koneella, käyttäjän selaimen oikeuksilla hänen järjestelmässään. Näin on mahdollista ohittaa pelkästään XSS-hyökkäysten estoon tarkoitettujen verkkotunnusrajoitusten lisäksi kaikki muutkin selaimen skripteille normaalisti asettamat rajoitukset. Internet Explorerin osalta tämä turvallisuusaukko on korjattu Internet Explorer 6 Service Pack 2:ssa.


title: Cross site scripting

text: Ei-pysyvissä tai väliaikaisissa XSS-aukoissa haitallisesti muotoiltu koodi ei tallennu sivustoa ylläpitävälle palvelimelle, mutta toimii käyttäjän selaimessa siten, kuin sen alkuperä olisi sivusto itse. Haittakoodi ujutetaan sivustolle osoitteen avulla. Käyttäjä täytyy huijata klikkaamaan vahingollisesti muotoiltua linkkiä esimerkiksi sähköpostissa, pikaviestissä, tekstiviestissä, hakukoneen tuloslistauksessa, keskustelualueella tai internetsivuilla.


title: Cross site scripting

text: Esimerkki:


title: Cross site scripting

text: Pysyvissä XSS-aukoissa haittakoodi on tallennettu sivustoa ylläpitävälle palvelimelle esimerkiksi sivuston osoitteeseen lisättyjen parametrien avulla, lomakkeella tai vihamielisesti muotoilluilla tiedoilla, joita selain ilmoittaa itsestään HTTP-kutsun yhteydessä. Sivulla vierailevat altistuvat haittakoodille. Sivuston osoite ei näytä huomiota herättävän pitkältä koodilta, ja sivulle voidaan eksyä normaalisti sivustolla navigoimalla.


title: Cross site scripting

text:
Internetissä on satoja esimerkkejä cross site scipting -haavoittuvuuksia julkisesti esillä. Seuraavat esimerkit havainnollistavat erilaisia tietoturva-aukkoja.
Cross site scripting -haavoittuvuuksien välttäminen edellyttää HTML-koodien siistimistä ("quoting" tai "escaping") ennen kuin web-sovellus tai skripti käyttää niitä tulostuksessa. Monissa ohjelmointikielissä tähän on sisäänrakennetut funktiot tai kirjastot.


title: Cross site scripting

text: Ongelmana XSS-haavoittuvuuksien välttämisessä on, että keinot riippuvat usein tilanteesta, eli sivuston tarpeista ja ongelmista. Turvallisin menetelmä web-sovelluksille on jäsentää HTML, riisua tunnisteet ja attribuutit, joita ei ole erikseen sallittu ja tulostaa vasta sen jälkeen.


title: Cross site scripting

text: Yksinkertaiset suodatustavat, kuten tunnettujen vaarallisten tunnisteiden riisuminen, eivät välttämättä riitä. Esimerkiksi Hotmailiin lokakuussa 2001 kohdistuneessa hyökkäyksessä hyödynnettiin standardoimattomia parametreja.


title: Arvo Vehviläinen

text: Arvo Selim Vehviläinen (5. tammikuuta 1901 Lappeenranta – 27. huhtikuuta 1964) oli suomalainen säveltäjä ja soittaja, joka oli mukana soittokuntatoiminnassa ja kapellimestarina. Vehviläinen toimi myös Suomen Työväen Musiikkiliitossa kouluttajana.


title: Pelkokamera

text: Pelkokamera ("Scare Tactics") yhdysvaltalainen tosi-TV ohjelma, jota esitetään yhdysvalloissa Syfy-kanavalla. Ohjelman on tuottanut Hallock & Healey Entertainment, mutta Kanadassa tuottajana toimii Razer. Ohjelman ensimmäinen jakso esitettiin huhtikuussa 2003. Pelkokameraa on esitetty Suomessa JIM-kanavalla maaliskuusta 2008 lähtien.


title: Pelkokamera

text: Pelkokamera on piilokameraformaattia noudattava sarja, jossa yritetään hauskuuttamisen sijaan säikäyttää uhreja mahdollisimman sokeeraavasti, käyttämällä esimerkiksi tekoverta, maskeerauksia sekä erilaisten kauhuelokuvien teemoja. Jokaisessa jaksossa on neljä erilaista tapausta (engl. case), kussakin yksi uhri. Kaikki muut sivuhahmot ovat näyttelijöitä tai avustajia, esimerkiksi uhrin ystäviä, jotka ovat ns. juonessa mukana. Kaikki kamerat ovat samantyylisien formaattien tapaan piilotettu.


title: Pelkokamera

text: Ohjelmasta on ilmestynyt kaksi kautta; ensimmäisen kauden juonsi Shannen Doherty, toisen kauden Stephen Baldwin. Suomessa ohjelma esitetään 30 minuutin leikattuna versiona.


title: Pelkokamera

text: Toukokuussa 2003 ohjelman luoneet Scott Hallock sekä Kevin Healey saivat oikeussyytteen Kara Blanc- nimiseltä naiselta, joka oli saanut useita traumoja jouduttuaan ohjelman uhriksi. Vuonna 2005 oikeusjuttu kuitenkin hylättiin.


title: Adolf Anderssen

text: Adolf Anderssen ("Karl Ernst Adolf Anderssen", 6. heinäkuuta 1818 – 13. maaliskuuta 1879) oli saksalainen shakinpelaaja. Häntä pidetään yhtenä 1800-luvun parhaista shakinpelaajista. Anderssenin ura oli pitkä ja menestyksekäs, ja hänen ajatellaan yleisesti olleen maailman johtava shakinpelaaja vuosina 1851–1858 ja 1861–1866. Anderssenin ajatellaan joskus olleen epävirallinen shakin maailmanmestari.


title: Adolf Anderssen

text: Anderssenin kuuluisiin peleihin kuuluvat muun muassa Kuolematon peli Lionel Kieseritskyä vastaan, Ikivihreä peli Jean Dufresnea vastaan sekä Barmenissa 1869 pelattu peli Johannes Zukertortin kanssa.


title: Kolmas afgaanisota

text: Kolmas afgaanisota käytiin vuonna 1919 Afganistanin ja Brittiläisen Intian välillä. Sota päättyi aselepoon ja myöhemmin solmittuun Rawalpindin sopimukseen 19. elokuuta 1919, jossa britit tunnustivat Afganistanin oikeuden itsenäiseen ulkopolitiikkaan. Sopimuksen allekirjoituspäivää juhlitaan nykyisin Afganistanissa maan itsenäisyyspäivänä.


title: Kolmas afgaanisota

text: Afganistanin emiiri Aman Allah Khan oli noussut valtaan setänsä Nasr Allah Khanin kustannuksella. Konservatiivisesta ja ulkomaalaisvastaisesta sedästään poiketen Aman Allah oli yksi Afganistanin modernistisen siiven johtohahmoista. Aman Allah halusi nostaa Afganistanin täysivaltaiseksi kansakunnaksi ja nykyaikaistaa sen yhteiskunnan. Hän kannatti myös kovaa linjaa brittejä vastaan, jotka olivat toisen afgaanisodan aikana asettaneet rajoituksia Afganistanin ulkopolitiikalle. Brittien vastustaminen toi muuten uudistuksia ajaneelle emiirille kannatusta myös maan konservatiivisissa piireissä. Afgaanit vaativat rajoitusten poistamista, mutta Intian brittiläiset virkamiehet eivät olleet valmiita muutosten tekemiseen, eikä afgaanien uhkauksia otettu vakavasti. Aman Allah oli kuitenkin valmis jopa sotaan ja kolmas afgaanisota alkoi 6. toukokuuta 1919.


title: Kolmas afgaanisota

text: Aman Allahin hyökätessä Intiaan ensimmäinen maailmansota oli juuri tullut päätökseensä. Sodan päättymisen takia Afganistan ei voinut odottaa tukea esimerkiksi Saksata tai Osmaneilta brittejä vastaan, mutta toisaalta brittien taistelukyky ja tahto olivat heikentynet maailmansodan takia merkittävästi. Yleinen mielipide Britanniassa oli sodan vastainen ja Intiassa puolestaan kasvoi kansallismielinen liike. Näin heikentyneitä resursseja söivät myös sodan hävinneiltä osapuolilta vallattujen suurien alueiden hallinnon järjestäminen. Aman Allah saattoi omalta osaltaan tukeutua suureen kansansuosioon, minkä lisäksi häntä tuki imperialismin vastaiset bolševikit, jotka olivat ottaneet vallan Venäjällä.


title: Kolmas afgaanisota

text: Hyökkäävät afgaanit etenivät Indusjoen laaksoa kohti kulkeviin soliin, joitta pitkin britit olivat aiemmin edenneet päinvastaiseen suuntaan aikaisempien afgaanisotien aikana. Afgaanien joukkoihin liittyi laškar-joukkoja rajan molemmin puolin, minkä lisäksi osa brittien puolisotilaallisista rajajoukoista asettui hyökkääjien puolelle. Afgaanien vaatimaton armeija ei tästä huolimatta muodostanut suurta uhkaa Intialle. Brittiläis-intialainen armeija oli huonossa kunnossa maailmansodan runtelemana, mutta se tyytyi puolustamaan alueitaan ja syömään hitaasti hyökkääjien pieniä resursseja. Afgaanien ainoat merkittävät saavutukset tehtiin Kurramin laaksossa, jossa kenraali Muhammad Nadir Khanin joukot olivat miltei vallata Thalin linnoituksen. Britit vastasivat tuomalla taistelukentälle maailmansodan aikana kehittyneen uuden aselajin, ilmavoimat. Brittien koneet pommittivat muun muassa Jalalabadia ja Kabulia heikentäen afgaanien taistelutahtoa. Lopulta kumpikaan osapuoli ei edennyt ja taistelut pysähtyivät paikoilleen. Lyhyt sota maiden välillä päättyi aselepoon 2. kesäkuuta.


title: Kolmas afgaanisota

text: Afgaanien ja brittien väliset neuvottelut saivat aikaan Rawalpindin sopimuksen, joka allekirjoitettiin 19. elokuuta 1919. Sopimus oli suurilta osin brittien sanelema, mutta he tekivät muutaman merkittävän myönnytyksen afgaaneille. Afgaanit saivat läpi Aman Allahin ydinvaatimuksen oikeudestaan itsenäiseen ulkopolitiikkaan. Nykyisin Rawalpindin sopimuksen allekirjoituspäivää juhlitaan Afganistanin itsenäisyyspäivänä ja sotaa pidetään usein Afganistanin itsenäisyyssotana.


title: Crescenzio Sepe

text: Crescenzio Sepe (s. 2. kesäkuuta 1943) on italialainen pappi. Hänestä tehtiin yksi katolisen kirkon kardinaaleista vuonna 2001.


title: Crescenzio Sepe

text: Carinarossa, Casertan maakunnassa syntynyt Sepe on toiminut "Congregatio pro Gentium Evangelisatione" -kongregaation prefektinä vuosina 2001–2006 ja Napolin arkkipiispana vuodesta 2006.


title: Nopea shakki

text: Nopea shakki tarkoittaa shakkipeliä, jossa pelaajan on tehtävä kaikki siirtonsa etukäteen määrätyssä ajassa, joka on 15 minuutista 60 minuuttiin.


title: Nopea shakki

text: Peliä pelataan normaalien shakkisääntöjen mukaan pieniä poikkeuksia lukuun ottamatta – pelaajien ei esimerkiksi tarvitse pitää pöytäkirjaa. Laittoman siirron tehnyt pelaaja häviää FIDE:n sääntöjen mukaan heti, suomalaisten sääntöjen mukaan vasta toisen laittoman siirron jälkeen.


title: Ieronymos II

text: Ieronymos II (; s. 10. maaliskuuta 1938), syntymänimeltään Ioánnis Liápis (Ιωάννης Λιάπης), on Ateenan ja koko Kreikan ortodoksinen arkkipiispa. Hänet valittiin Khristodouloksen kuoltua vuonna 2008; hän astui virkaan 16. helmikuuta.


title: Santísima Trinidad

text: Santísima Trinidad (koko nimeltään "Nuestra Señora de la Santísima Trinidad") oli Espanjan laivaston vuonna 1769 vesille laskettu 120-tykkinen kolmikantinen linjalaiva. Tykkikansien määrä lisättiin myöhemmin kolmesta neljään, minkä jälkeen tykkien lukumäärä nousi 140:een. Pitkään se oli maailman suurin sotalaiva.


title: Santísima Trinidad

text: Irlantilaissyntyinen Mateo Mullàn (alun perin Matthew Mullan) sai 11. marraskuuta 1766 määräyksen valvoa aluksen rakentamista Havannan laivastontelakalla (). Ennen saapumistaan Havannaan huhtikuussa 1767 hän toimitti 112-tykkisen aluksen piirustukset. Telakka oli vapautunut 80-tykkisen "San Luisin" vesillelaskun jälkeen 30. syyskuuta ja uuden aluksen valmistus voitiin aloittaa jo lokakuun alussa. Alus tilattiin kuitenkin vasta 23. lokakuuta 1767. Mullàn kuoli 25. marraskuuta Havannassa riehuneeseen epidemiaan ja hänen työtään jatkoi Mateon poika Ignacio (aiemmin Ignatius). Valmisteilla ollut alus nimettiin 12. maaliskuuta 1768 kuninkaallisella määräyksellä "Nuestra Señora de la Santísima Trinidadiksi".


title: Santísima Trinidad

text: "Santísima Trinidad" laskettiin vesille 3. maaliskuuta 1769 kello 11.30 kolmikantisena 120-tykkisenä aluksena (lähteistä riippuen myös luvut 112 tai 116 ovat mahdollisia). Aluksen valmistuskustannukset olivat 140 000 pesetaa (40 000 pesoa). Alus oli valmistettu Kuuban mahongista ja männystä. Aluksen mastojen ja raakojen puutavara oli toimitettu Balttiasta. Laiva oli selvästi aikalaisia kilpailijoitaan, brittien HMS "Victorya" ja ranskalaista "Bretagnea" suurempi.


title: Santísima Trinidad

text: Vuonna 1795 alukseen lisättiin yksi kahdeksan kanuunan uusi tykkikansi, jonka jälkeen kanuunoiden määrä nousi 140:een. Vaikka tykkien lukumäärä pienennettiin pian 136 kanuunaan, kuljetti se kansillaan selvästi enemmän tykkejä kuin muut sen ajan sotalaivat. Vasta ranskalaisten uusi laivamalli, joka kantoi 120 tykkiä kansillaan, kykeni haastamaan "Santísima Trinidadin".


title: Santísima Trinidad

text: Raskaan aseistuksensa vuoksi laiva ei ollut kovinkaan ketterä eikä nopea, ja se saikin lempinimen "El Ponderoso" ja ehdotettiin, että laiva palvelisi parhaiten toimimalla Cadizin puolustuksessa.


title: Santísima Trinidad

text: Vesillelaskun jälkeen alus varustettiin merikelpoiseksi. Alus sai 30. maaliskuuta kuninkaallisen määräyksen purjehtia El Ferroliin. Aluksen päälliköksi nimitettiin Joaquín de Marguna Echezarreta, joka vastaanotti tehtävän 1. joulukuuta. Aluksen aseistuksena oli tällöin 32 kappaletta 24 naulan ja neljätoista 12 naulan tykkiä ja sen miehistöön kuului 960 miestä. Alus lähti 19. helmikuuta 1770 Havannasta kohti Eurooppaa saattajanaan "San Francisco de Paula". Alukset ankkuroituivat Vigon edustalle 12. huhtikuuta.


title: Santísima Trinidad

text: Etu- ja mesaanimastojen korjaamisen jälkeen alus jatkoi matkaansa 9. toukokuuta ja se saapui Ferroliin kuusi päivää myöhemmin. Alus oli erilaisissa testeissä 21. heinäkuuta - 9. elokuuta saattajinaan "Guerrero" ja "Santo Domingo". Testien aikana aluksella oli alakannella kolmekymmentä 24 naulan, keskikannella 32 kappaletta 24 naulan ja yläkannella 32 kappaletta 12 naulan tykkejä. Lisäksi aluksen puolikannella oli kaksi 8 naulan ja kuusitoista 16 naulan tykkiä sekä etukannella neljä 3 naulan kivimörssäriä. Näin varustettuna aluksen yhdessä täyslaidallisessa ammuttiin 998 naulaa rautaa. Koeajoissa todettiin aluksella vakausongelmia ja se sijoitettiin reserviin. Alus siirrettiin 14. maaliskuuta 1771 Ferrolin telakalle, jossa sen vakausongelmat pyrittiin korjaamaan muun muassa alukseen kiinnitettiin suurempi köli.


title: Santísima Trinidad

text: Alus palautettiin vuonna 1778 palvelukseen päällikkönään Fernadoz Daoiz ja alus lähti merelle. Aluksen päällikkö raportoi 7. elokuuta, että aluksen vakausongelmat jatkuvat. Espanja julisti 22. kesäkuuta 1779 sodan Britannialle liittyessään Yhdysvaltain vapaussotaan Ranskan ja kapinoivien siirtokuntien puolelle. "Santísima Trinidad" lähti Cadizista merelle kenraaliluutnantti Don Luis de Córdoban lippulaivana liittyäkseen ranskalaisten maihinnousulaivastoon, jonka komentajana oli amiraali Comte de'Orvilliers.


title: Santísima Trinidad

text: Valvontalaivueen lippulaivana "Santísima Trinidad" johti kuudentoista linjalaivan ja kahden fregatin osastoa. Kun maihinnoususta luovuttiin alus liittyi Gibraltaria saartaneeseen laivastoon. Alus osallistui 9.-18. heinäkuuta 1780 joukkoon kahakoita. Alus saapui 31. heinäkuuta Cabo de São Vicenten edustalla olevalle valvontapisteelle, jossa ollessaan se osallistui 9. elokuuta brittien Bombayhin ja Jamaikalle matkanneiden joukkojenkuljetus- ja huoltosaattueiden kaappaamiseen.


title: Santísima Trinidad

text: Córdoba vei "Santísima Trinidadin" takaisin merelle 23. heinäkuuta 1781 liittyen Ranskan laivaston 20 aluksen, jonka komentajana oli Comte de Guichen. Yhdistyneessä laivastossa oli yli 50 alusta ja sen tarkoituksena oli vallata Minorca takaisin. Seuraavien kuukausien aikana aluksen johtama osasto valtasi Sisargasin edustalla brittien saattueen ja tuki Algecirasiin sijoitettuna Gibraltarin saartoa. Alus palasi 23. syyskuuta Cadiziin, missä se siirrettiin telakalle huollettavaksi 5. lokakuuta.


title: Santísima Trinidad

text: Alus palasi 23. huhtikuuta 1782 telakalta palaten yhdistyneeseen ranskalais-espanjalaiseen laivastoon, jonka mukana se osallistui 20. lokakuuta Cape Spartelin taisteluun. Taistelussa aluksen miehistöstä sai surmansa yksi ja haavoittui neljä miestä. Rauha allekirjoitettiin 23. huhtikuuta ja alus palasi Cadiziin, missä se poistettiin palveluksesta.


title: Santísima Trinidad

text: "Santísima Trinidad" lähti vuonna 1796 Cadizista amiraali Juan de Lángaran lippulaivana Välimerelle. Alus purjehti Italian ja Korsikan rannikolla. Käväistyään Toulonissa alus saattoi lokakuussa kontra-amiraali Villeneuven alusten matkan Brestiin. Vapauduttuaan saattotehtävästä alus lähti 20. joulukuuta Cartagenaan. Laivaston komentajaksi tuli kenraaliluutnantti (amiraali) Don José de Córdoba y Ramos, joka nosti lippunsa aluksella prikaatikenraali Rafael Orozo jatkoi edelleen aluksen päällikkönä.


title: Santísima Trinidad

text: Aluksen saatua määräyksen lähteä Cadiziin lähti 1. helmikuuta 1797 Córdoba laivaston kanssa merelle. Laivastoon kuului 27 linjalaivaa, kaksitoista fregattia, prikantiini ja muutamia pienempiä aluksia. Täytettyään alusten varastot Cadizissa Córdoban johtama laivasto lähti Brestiin, missä se kohtaisi Englannin maihinnousua varten kootun alankomaalais-ranskalaisen laivaston. Córdoban osasto kohtasi 14. helmikuuta amiraali Sir John Jervisin laivasto-osaston, johon kuului 25 linjalaivaa Cabo de São Vicenten edustalla. Seuranneessa taistelussa "Santísima Trinidad" joutui lähes Britannian kuninkaallisen laivaston valtaamaksi. Alus menetti kaikki mastonsa taistelussa, lähes puolet miehistöstä oli kuollut ja alus oli jo liputtamassa antautumismerkkia, kun toiset espanjalaisalukset, "Pelayo" ja "Principe de Asturias", onnistuivat pelastamaan sen. "Santísima Trininad" vetäytyi Cadiziin korjattavaksi, paettuaan vielä matkalla brittien sotalaiva "HMS Terpsichorea".


title: Santísima Trinidad

text: Cadizissa satamapäällikkö amiraali José de Mazarredo kyseenalaisti aluksen kyvyn taistelussa pienempiä aluksia vastaan. Alus todettiin myös merikelvottomaksi, minkä jälkeen Mazarredo esitti aluksen ajamista rantaan linnakkeeksi suojaamaan Cadizia. Mazerradon esitys kuitenkin hylättiin ja alus kunnostettiin, minkä jälkeen se makasi ankkurissa aina vuoteen 1804 saakka.


title: Santísima Trinidad

text: Espanjan liityttyä vuonna 1804 Ranskan rinnalle taistelussa Englantia vastaan "Santísima Trininad" palautettiin palvelukseen päällikkönään Don Francisco Javier de Uriarte y Borja. Alus makasi vuonna 1805 Cadizin satamassa valmiina lähtemään merelle Villeneuven ranskalaisen laivaston kanssa. Kontra-amiraali Báltasar Hidalgo de Cisneros nostettua aluksella lippunsa alus lähti 19. lokakuuta yhdistetyn laivaston mukana Cadizista merelle päällikkönään Uriarte.


title: Santísima Trinidad

text: Trafalgarin taistelussa alus oli lukuisten brittialusten tulituksen kohteena. Taistelussa alus menetti mastonsa ja antautui brittialus "HMS Princelle", mutta se upposi myrskyssä päivää myöhemmin pahojen vaurioidensa vuoksi.


title: Lionel Kieseritzky

text: Lionel Adalbert Bagration Felix Kieseritzky (1. joulukuuta 1806 Tartto – 18. toukokuuta 1853 Pariisi) oli 1800-luvun shakin suurmestari. Hän tuli kuuluisaksi pelistään, jonka hävisi Adolf Anderssenille. Kyseinen peli sai sittemmin nimen Kuolematon peli.


title: Lionel Kieseritzky

text: Kieseritzky syntyi Tartossa Liivinmaalla balttilais-saksalaiseen perheeseen. Hän opiskeli Tarton yliopistossa ja siirtyi sen jälkeen matematiikan opettajaksi. Hän muutti myöhemmin Pariisiin ja alkoi shakkiammattilaiseksi ja -opettajaksi.


title: Lionel Kieseritzky

text: Kieseritzkyn gambiittina tunnetaan shakkipelin kuningasgambiitin avausmuunnelma 1. e4 e5 2. f4 d5 3. ed e4 4.Lb5+ c6 5. dc Rxc6


title: Paluu Pompeijiin

text: Paluu Pompeijiin () on ruotsalaisen nuortenkirjailija Kim M. Kimseliuksen vuonna 2006 ilmestynyt kirja.


title: Paluu Pompeijiin

text: Ramona on luokkaretkellä Italiassa ja vierailee Pompeijin kaupungin raunioilla. Häneen iskee väsymys, ja hän menee syrjään lepäämään. Kun hän herää, hän huomaa olevansa vuodessa 79 ja tulivuorenpurkaukseen on aikaa enää pari päivää. Hän yrittää epätoivoisesti saada muut uskomaan, että Vesuvius purkautuu, mutta kukaan ei usko häntä – paitsi rikkaasta roomalaisperheestä kotoisin oleva Theo.


title: Maastohiihdon maailmancup 1998–1999

text: Maastohiihdon maailmancup 1998–1999 oli historian 20. virallinen maastohiihdon maailmancup -kausi. Se alkoi Muoniosta 28. marraskuuta 1998 ja päättyi Oslossa 20. maaliskuuta 1999.


title: A Fix

text: A Fix on draamaelokuva, joka kertoo Pyper-nimisestä teini-ikäisestä tytöstä ja hänen kavereistaan, joita on kiusattu 5-vuotiaasta asti. Elokuvasta on jo tehty lyhyt versio, jota ei ole tarkoitus julkaista, vaan se aiotaan viedä esimerkiksi Cannesin elokuvajuhlille, jossa elokuvalle yritetään saada rahoittaja elokuvan pitkää versiota varten. Elokuvassa näyttelevät esimerkiksi Julianna Rose Mauriello ja Skye McCole Bartusiak.


title: Wag the Dog – häntä heiluttaa koiraa

text: Wag the Dog – häntä heiluttaa koiraa on yhdysvaltalainen elokuva vuodelta 1997. Elokuva on satiiri politiikasta ja median toiminnasta. Se kertoo Yhdysvaltain presidentin poliittisesta avustajasta (Robert De Niro), joka peitelläkseen päämiehensä seksiskandaalia järjestää lavastetun ulkopoliittisen konfliktin Hollywood-tuottajan (Dustin Hoffman) avulla.


title: Strømsgodset IF

text: Strømsgodset IF on norjalainen jalkapalloseura Drammenista, Buskerudin läänistä. Seura on perustettu vuonna 1907. Strømsgodsetin miesten edustusjoukkue pelaa Norjan korkeimmalla sarjatasolla Tippeligaenissa kaudella 2016.


title: Strømsgodset IF

text: Strømsgodsetin kulta-ajat sijoittuvat 1970-luvulle, jolloin seura voitti ensimmäisen Norjan mestaruutensa ja juhli myös Norjan cupissa. Seuran viimeisin pokaali on vuodelta 1991, jolloin Strømsgodset kaatoi Norjan cupin finaalissa Rosenborgin 3–2.


title: Strømsgodset IF

text: Kaudella 2010 Strømsgodset palasi pokaalikantaan 19 vuoden tauon jälkeen, kun joukkue eteni Norjan cupin finaaliin kaataen siellä Follon 2–0. 2010-luvun menestys jatkui kaudella 2013, kun Ronny Deilan valmentama joukkue juhli Norjan liigamestaruutta 43 vuoden tauon jälkeen.


title: Strømsgodset IF

text: Strømsgodsetissa ovat urallaan pelanneet muun muassa Øyvind Leonhardsen, Jostein Flo ja André Bergdølmo.


title: Chicagon sinfoniaorkesteri

text: Chicagon sinfoniaorkesteri (CSO) on Yhdysvaltain vanhimpiin lukeutuva sinfoniaorkesteri. Vuonna 1891 chicagolainen liikemies Charles Norman Fay pyysi Theodore Thomasia perustamaan kaupunkiin orkesterin. Thomasin johtamana ”Chicagon orkesterin” nimellä kulkenut soittajisto antoikin ensikonserttinsa 16. lokakuuta 1891 Auditorium Theatre -teatterissa. Vuosina 1947–1950 orkesterin apulaiskapellimestarina toimi suomalainen Tauno Hannikainen.


title: Chicagon sinfoniaorkesteri

text: Orkesterin ylikapellimestarina toimii Riccardo Muti.


title: Chicagon sinfoniaorkesteri

text: Chicagon sinfoniaorkesteri kuuluu perinteisesti arvostetuimpien amerikkalaisorkesterien ”Big Five” -ryhmään. Vuonna 2008 Gramophone-lehti sijoitti chicagolaisorkesterin viidenneksi parhaiden sinfoniaorkestereiden vaalissa.


title: Ronny Deila

text: Ronny Deila (s. 21. syyskuuta 1975) on norjalainen jalkapallovalmentaja ja entinen hyökkääjä. Lokakuusta 2016 lähtien hän on toiminut norjalaisen Vålerengan päävalmentajana.


title: Ronny Deila

text: Deila aloitti pelaaja IF Uræddin joukkueessa, mutta pelasi menestysvuotensa Odd Grenlandin joukkueessa. Hän edusti Oddia kaikkiaan 11 vuoden ajan ja oli mukana voittamassa Norjan cupin mestaruutta kaudella 2000. Deilan aikana Odd kipusi 2. divisioonasta aina aina Tippeligaeniin saakka. Parhaimmillaan Odd Grenland oli Deilan pelivuosina Tippeligaenissa neljäs (2003). Hän jätti Oddin ja siirtyi kaudeksi 2005 Vikingiin, josta seuraavaksi kaudeksi Strømsgodsetiin. Deila lopetti ammattilaisuransa seuran pelaajavalmentajana vuonna 2008. Hän pelasi vielä pari vuotta alasarjajoukkue Sparta/Bragerøenissä.Deila toimi Viking FK:ssa pelatessaan stavangerilaisen pikkuseura Brodd IL:n valmentajana. Todellisen alkunsa hänen valmennusuransa sai 2006, kun hän siirtyi Strømsgodset-luotsi Dag-Eilev Fagermon apulaisvalmentajaksi. Hän toimi tehtävissään kahden kauden ajan.


title: Ronny Deila

text: Kun Fagermo siirtyi kauden 2007 jälkeen Odd Grenlandin päävalmentajaksi, sai Deila ensimmäisen päävalmentajan pestinsä Strømsgodsetin luotsina. Deila johdatti seuran kahdella ensimmäisellä kaudellaan Tippeligaenin alempaan keskikastiin, mutta seura kuitenkin vältti putoamisen. Kaudella 2010 Deilan suojatit tekivät hienoa työtä sijoittumalla liigassa seitsemänneksi. Kauden kruunasi cupin finaali Folloa vastaan, kun Deilan suojatit pääsivät 19 vuoden tauon jälkeen nostamaan mestaruuspokaalia 2–0 voiton myötä. Cup-mestaruuden jälkeinen kausi oli pettymys, kun drammenilaisseura sijoittui liigassa vasta kahdeksanneksi ja putosi cupista 4. kierroksella. Seurajohto kuitenkin luotti nuoreen päävalmentajaan ja Deila jatkoi seuran rakennustyötä. Kausi 2012 toi Strømsgodsetille komeasti mestaruushopeaa ja kulta jäi vain neljän pisteen päähän. Lopullisen täysosuman Deila saavutti kaudella 2013, kun Strømsgodset ratkaisi Norjan liigamestaruuden viimeisellä kierroksella murskaamalla FK Haugesundin 4-0. Mestaruus oli seuran historian toinen ja edellisestä oli kulunut jo 43 vuotta. Kauden päätteeksi Deila valittiin Norjan vuoden parhaaksi jalkapallovalmentajaksi.


title: Ronny Deila

text: Kesäkuun alussa 2014 Deila jätti Strømsgodsetin ja siirtyi kaksivuotisella sopimuksella Skotlannin valioliigassa pelaavan Celticin päävalmentajaksi. Deilan alku suurseuran peräsimessä ei ollut helppo. Joukkue hävisi Mestarien liigan karsinnoissa Legia Varsovalle murskaavasti yhteismaalein 6–1. Seura kuitenkin pelastui, kun Legia tuomittiin häviämään peluutettuaan edustuskelvotonta pelaajaa. Tarjoutunut mahdollisuus päästä lohkovaiheeseen ei kuitenkaan toteutunut, sillä Celtic hävisi viimeisen karsintakierroksen otteluparin NK Mariborille yhteismaalein 2–1. Norjalaisvalmentaja sai kauden aikana paljon kritiikkiä, esimerkiksi seuraikoni John Hartson kritisoi Deilan pelitapaa ideattomaksi. Peliesitysten parannuttua Hartsonkin pyörsi sanansa. Deila nappasi ensimmäisen pokaalinsa Celtic-luotsina maaliskuussa, kun Dundee United FC kaatui Skotlannin liigacupin finaalissa 2–0. Skotlannin valioliigan mestaruuden Celtic varmisti toukokuun alussa kolme kierrosta ennen kauden loppua.


title: Ronny Deila

text: Celticissä Deila sai kovaakin kritiikkiä, joka yltyi eritoten kaudella 2015/16 Celticin pudottua Mestarien liigan karsinnoissa Malmölle. Pelit Eurooppa-liigassa sujuivat kehnosti ja Celtic putosi kilpailusta lohkonsa viimeisenä. Huhtikuussa Celtic hävisi Skotlannin cupin välierässä 1. divisioonassa pelanneelle Rangersille rangaistuspotkukilpailun jälkeen. Muutama päivä tappion jälkeen Deila ilmoitti jättävänsä Celticin kauden jälkeen. Skotlannin valioliigassa Deila päätti urakkansa Celtic-valmentajana liigamestaruuteen.


title: Ronny Deila

text: Lokakuussa 2016 Deila palasi valmennustehtäviin Norjaan, kun hänestä tuli Vålerengan päävalmentaja.


title: Lady lady!!

text: Lady Lady!! on Toei Animation -yhtiön tekemä japanilainen anime-sarja, joka kertoo äitinsä menettäneestä Lynn-tytöstä. Se on tehty Lady!!-nimisen mangan pohjalta, johon pohjautui myös tämän animen jatko-osa "Hello! Lady Lynn". Jaksoja julkaistiin myös suomeksi jälkiäänitettyinä VHS-kaseteilla. Jälkiäänityksestä vastasi Golden Voice Oy.


title: Lady lady!!

text: "Lady Lady!!" kertoo Lynn-nimisestä tytöstä, joka matkustaa äitinsä kanssa Englantiin tapaamaan isäänsä varakreivi George Marbelliä. Matkalla Marbellin kartanoon tapahtuu traaginen autokolari, jossa Lynnin äiti kuolee, mutta Lynn itse säilyy hengissä. Lynnin isä hakee tyttärensä sairaalasta asumaan luokseen kartanoonsa. Myöhemmin Lynnin isän pitää tosin lähteä liikematkalle ulkomaille, ja Lynn jää sen vuoksi yksin kartanoon.


title: Lady lady!!

text: Marbellin kartanossa Lynn tapaa sisarpuolensa Sarahin, joka on hänen isänsä ja tämän edesmenneen vaimon tytär. Sarah ei aluksi hyväksy Lynniä sisarpuolekseen, vaan laiminlyö ja halveksuu häntä. Lynn tapaa uudessa kodissaan myös naapurin Brightonin kreivin pojat, Arthurin ja Edwardin, jotka ihastuvat heti pieneen naapuriinsa. Myöhemmin Sarahin ja Lynnin sisarussuhde tiivistyy ja he alkavat pitämään toisistaan. Onnellisten sisarusten harmiksi paronitar Wavebury saapuu yllättäen Marbellin kartanoon herttua Warbawnin pyynnöstä toimiakseen tytöille huoltajana Georgen ollessa matkoilla.


title: Lady lady!!

text: Vierailun aikana Lynnin ja paronittaren lasten Thomasin ja Maryn välillä syntyy riita Thomasin ja Maryn kiusatessa Lynniä. Vihan sokaisema paronitar paljastaa tahallaan Lynnille, että hänen äitinsä on kuollut. Surun murtama Lynn karkaa Brightoneiden kartanolle ja Arthur lohduttaa Lynniä viemällä tämän katsomaan äitinsä hautaa.


title: Lady lady!!

text: Myöhemmin Sarah saa puhelun isältään New Yorkista ja paljastaa isälleen paronittaren teon. Tämän jälkeen George pyytää tytärtään hakemaan toimistostaan jalokivillä koristellun avaimen muistoksi Lynnille äidistään. Sarah tunnustaa todella välittävänsä Lynnistä ja lupaa huolehtia hänestä kuin oikeasta sisarestaan.


title: Lady lady!!

text: Vakavasti sairas Sarah joutuu kuitenkin olemaan usein poissa kotoa, minkä ansiosta paronitar, Thomas ja Mary saavat hallita Marbellin kartanoa mielensä mukaan aiheuttaen Lynnille yhä enemmän surua. Herttua Warbawn yrittää kiristää poikaansa menemään naimisiin paronittaren kanssa, jotta voisi pelastaa sukunsa konkurssilta.


title: Lady lady!!

text: Loppujen lopuksi Lynn on aikeissa palata takaisin Japaniin, mutta Brightonin veljekset ja Sarah estävät tämän. George kieltäytyy menemästä naimisiin paronittaren kanssa. Lynn muuttaa asumaan tätinsä kreivitär Isabel Montgomeryn hoiviin ja Sarah isoisänsä linnaan.


title: Lady lady!!

text: Tästä alkaa sarjan jatko-osa "Hello! Lady Lynn".


title: Renault RE60

text: Renault RE60 on Formula 1 -auto, jota Renault-talli käytti kaudella . Auton voimanlähteenä oli Renault'n oma 1,5-litrainen V6-turbomoottori. Autolla kilpailuissa ajoivat ranskalainen Patrick Tambay ja brittiläinen Derek Warwick sekä Saksan GP:ssa kolmatta autoa ajoi ranskalainen François Hesnault.


title: Renault RE60

text: Ranskan GP:ssa talli sai käyttöönsä päivitetyn RE60B-version, jossa oli uusi EF15-moottori. Tambay ajoi kauden alussa kahdesti palkintokorokkeelle, kun hän oli kolmas Portugalin- ja San Marinon GP:ssa. Valmistajien MM-sarjassa Renault sijoittui seitsemänneksi saavuttamillaan 16 pisteellä. Kauden jälkeen talli vetäytyi sarjasta.


title: Malá Strana

text: Malá Strana () on Prahan historiallinen kaupunginosa Vltava-joen ja Hradčanyn välissä. Alue koostuu 1600-luvulla ja sen jälkeen rakennetuista barokkityylisistä taloista ja on yksi Prahan suosituimmista turistikohteista.


title: Malá Strana

text: Malá Stranan pääkatu, Nerudova, kulkee alueen vanhaankaupunkiin yhdistävältä Kaarlensillalta Kuninkaanlinnaan. Se on saanut nimensä kuuluisan tšekkiläisen kirjailijan Jan Nerudan mukaan, joka syntyi, asui ja kirjoitti kaupunginosassa. Nerudan kirja "Povídky malostranské" (1878, suom. "Prahalaistarinoita" 2000) kertoo vilkkaasti elämästä Mala Stranassa.


title: Malá Strana

text: Tärkeimmät nähtävyydet ovat


title: Isomustakaija

text: Isomustakaija ("Coracopsis vasa") on Intian valtameren eteläosassa elävä melko suuri kaija. Se kuuluu mustakaijojen sukuun.


title: Isomustakaija

text: Isomustakaija kasvaa noin 50 cm pitkäksi ja noin 480 g painavaksi. Isomustakaija on kauttaaltaan musta. Vain sen sarvenvärinen nokka, ruskeat silmät ja lihanpunaiset koivet eivät ole mustia. Nuoressa linnussa on ruskehtavia höyheniä varsinkin vatsapuolella.


title: Isomustakaija

text: Isomustakaijaa tavataan Komorien saaristossa ja Madagaskarissa. Sen elinympäristön ala on 413 000 neliökilometriä. Lajista tunnetaan kolme alalajia: "vasa" Madagaskarin itäosissa, "drouhardi" länsiosissa ja "comorensis" Komoreilla. Shaw kuvaili lajin holotyypin Itä-Madagaskarista.


title: Isomustakaija

text: Isomustakaija elää metsissä ja savanneilla alle kilometrin korkeudessa.


title: Isomustakaija

text: Isomustakaijan lisääntymisestä tiedetään vain hyvin vähän. Sen pesä sijaitsee puunkolossa ja sen pesimäkauden uskotaan kestävän lokakuusta joulukuuhun.


title: Isomustakaija

text: Isomustakaijat syövät hedelmiä, pähkinöitä, marjoja ja siemeniä. Paikoin se on viljelytuholainen syömällä maissinsiemeniä ja paikallisten asukkaiden hirssintapaista viljaa. Ruokailevat parvet voivat olla suuria.


title: Isomustakaija

text: Isomustakaijoja metsästetään ruoaksi mutta suurempi uhka sille on elinympäristöjen tuhoutuminen.


title: Kendl Core

text: Kendl Core on nettisarjakuva, jonka on piirtänyt Xavier Rutario ja käsikirjoittanut Enigma S. Riddle. Se parodioi kahta suosittua käyttöjärjestelmää, Linuxia ja Windowsia. Sarjakuva on muodostettu ottamalla pelistä screen-shotteja, joissa hahmot poseeraavat Garryn pelimuodossa. Sarjakuva julkaistaan blogissa, sarjakuvaa seuraa kiihkoilu ja selitys, jonka on tehnyt joko Riddle tai Rutario, muiden uutisten lisäksi. Kendl Core sai nimense Linux kernelistä eli Linuxin ytimestä.


title: Kendl Core

text: Sarjakuvan tapahtumat sitoutuvat löyhästi oikeisiin tapahtumiin Riddlen ja Rutarion elämissä. Epätodellisia tapahtumia sattuu myös. Sarjakuvan kaksi päähahmoa edustavat Riddlen ja Rutarion alter egoja. Sarjakuvan ominaisuutena kummallakaan päähahmoista ei ole nimeä, Riddle esittelee kaksi kämppäkaveria nimillä "kalju kaveri" ja "komea". "Kalju" on Linuxin käyttäjä ja Applen kannattaja. Hän käyttäytyy katkerasti ja kyynisesti, yrittäen aina löytää virheitä Microsoftin julkaisuista. "komea" on kova Windowsin käyttäjä ja mahdollinen pelaaja. Hän halveksii Applea ja Linux-tuotteita. Hän on aina iloinen ja rento, vaikka voikin suuttua helposti hänen kämppiksensä tekemisiin, kuten "kaljun" asentaessa Linuxin hänen PlayStation 2:lleen tai kun he menettivät heidän talonsa asuntolainaan jolla hän osti iPodin.


title: Kendl Core

text: Tarinakaaret julkaistaan usein, jotta voitaisiin kehittää hahmoja ja heidän historiaansa. Perusvitsit ja sketsit juontavat juurensa suositusta konfliktista Linuxin ja Windowsin välillä. Toinen henkilöistä nähdään usein loukkaavan toisen käyttöjärjestelmää blogista löytyvän todisteaineiston pohjalta. Puuttumatta tyypillisiin käyttöjärjestelmien puutteisiin kummatkin luojat löytävät uusia ja monimutkaisia vikoja ja ratkaisuja. perushuumori on kyynistä ja ivallista.


title: Tornion Lentis -88

text: Tornion Lentis –88 on vuonna 1988 perustettu lentopalloon keskittyvä seura. Seuran edustusjoukkueet pelaavat tällä hetkellä 1-sarjassa.


title: Tornion Lentis -88

text: Suurimpina nimipelaajina seuraa on edustanut Jouni ja Timo Parkkali, Viktor Stanoulewitch, Petri Sainio, Jelena Sokolovskaja ja Terje Palu. Seuran kasvateista liigaan ovat siirtyneet ainakin Teemu Mäkikyrö, Pekka Saukkonen, Hillaelina Hämäläinen, Jenny Arhipoff ja Jouni Hiltunen.


title: Tornion Lentis -88

text: Ennen Tornion Lentis –88:n perustamista Torniossa oltiin pelattu lentopalloa jo vuosikymmeniä. Voimakkaimmin lajia harrastettiin Tornion Pyryssä, jossa se oli yleisseuran yksi alajaosto. Jaoston resurssit kehittää lentopallotoimintaa olivat kuitenkin rajalliset, ja niin syntyi ajatus uuden seuran perustamisesta. Ensimmäinen palaveri uuden seuran perustamisesta pidettiin Tornion Liiketalouden ja tietotekniikan Instituutin tiloissa toukokuussa vuonna 1988.


title: Tornion Lentis -88

text: Lopulta Tornion Lentis-88 ry:n perustava kokous pidettiin tiistaina 28. kesäkuuta 1988 Lankisen Leipomon kahviossa. Seuran perustajajäseniksi kirjattiin Matti Heikkilä, Arja-Leena Jokinen, Jaakko Junes, Pentti Paloniemi, Sirpa Portaankorva, Raimo Ronkainen, Veikko Rousu, Juha Saarela ja Urho Salmela. Läsnäolijat päättivät yksimielisesti perustaa lentopallon erikoisseuran Tornioon ja seuran nimeksi hyväksyttiin Tornion Lentis-88.


title: Tornion Lentis -88

text: Perustetun seuran johtokuntaan valittiin puheenjohtajaksi Pentti Paloniemi. Seuran päälajiksi tuli lentopallo ja samalla liityttiin Suomen Lentopalloliittoon. Miesten edustusjoukkue alkoi pelaamaan Suomen kolmenneksi korkeimmalla sarjatasolla, kolmossarjassa. Heti seuran ensimmäisen kauden päätteeksi nousu 2-sarjaan varmistui.


title: Tornion Lentis -88

text: Kauden 1989 päätteeksi seura sopi sopimuksen huippulentopalloilija Jouni Parkkalin kanssa. Parkkali toimi seurassa pelaaja-valmentajana. Kauden 1991 päätteeksi Parkkali lähti Torniosta, mutta oli tehnyt suuren vaikutuksen seuraan, ja koko kaupunkiin. Lentopallon innostus oli noussut Torniossa huimasti hänen aikanaan.


title: Tornion Lentis -88

text: Kaudella 1992 Tornion Lentis teki sopimuksen huippulentopalloilija Timo Parkkalin, sekä Jukka Raiskimäen kanssa. Passarina joukkueessa jatkoi venäläinen Viktor Stanoulewitch. Tämän kolmikon koottuaan Tornio oli läpi kauden 2-sarjassa aivan omaa luokkaansa. Kausi päättyi nousemiseen Lentopallon 1-sarjaan. Vuonna 1994 Tornio sai kunniakseen järjestää maailman suurimman lentopalloturnauksen, Power cupin.


title: Tornion Lentis -88

text: Tällä hetkellä Torniossa juniorilentopallojoukkueissa lentopalloa pelaa kahdeksan joukkuetta.


title: Tornion Lentis -88

text: Suurimpana voimanponnistuksena seuralla on ollut vuonna 1994 järjestetty Power cup. Muita tapahtumia on muun muassa B-nuorten alue SM -turnaus sekä Barentsin alueen lentopalloturnaus.


title: Wolfchant

text: Wolfchant on saksalainen folk/black metal yhtye. Sen sanoitukset ovat tarinoita norjalaisesta mytologiasta ja taisteluista mm. kristinuskoa vastaan. Bändi julkaisi debyyttialbuminsa "Bloody Tales of Disgraced Lands" vuonna 2005 ja seuraavan albuminsa "A Pagan Storm" vuonna 2007 saaden mainittavaa huomiota. Seuraavaksi ilmestyi albumi "Determined Damnation" vuonna 2009 ja vuoden 2010 elokuussa yhtye kertoi menevänsä tulevana marraskuuna äänittämään uutta albumia, jonka nimeksi tulisi "Call Of The Black Winds".


title: Wolfchant

text: Vuonna 2007 basisti Gaahnt joutui jättämään yhtyeen perheellisistä syistä ja hänet korvasi Nattulv.


title: Wolfchant

text: Kitaristi Derrmorh erosi yhtyeestä vuoden 2010 elokuussa mennäkseen opiskelemaan Yhdysvaltoihin, jolloin Ragnar astui hänen tilalleen.


title: Wolfchant

text: Kokoonpano


title: Anu ja Mikko (vuoden 1956 elokuva)

text: Anu ja Mikko on suomalainen elokuva vuodelta 1956. Sen on ohjannut Ville Salminen ja tuottanut Mauno Mäkelä. Elokuvan ensi-ilta oli 30. marraskuuta 1956 Helsingin Bio-Biossa ja Tuulensuussa, Tampereella teattereissa Maxim ja Petit sekä Turussa Casino- ja Olympia-teattereissa. Elokuva perustuu Kersti Bergrothin näytelmään vuodelta 1932. Näytelmästä tehtiin ensimmäinen elokuvaversio jo vuonna 1940.


title: Anu ja Mikko (vuoden 1956 elokuva)

text: Elokuvassa on poikkeuksellisen pitkä kamera-ajokohtaus, jossa seurataan Suomeen palannutta ”Amerikan-Maria” hänen kävellessään tiellä kyläläisten ympäröimänä.


title: Anu ja Mikko (vuoden 1956 elokuva)

text: Anu on orpotyttö, joka on ihastunut komeaan Mikkoon. Anu on kuitenkin lupautunut rikkaalle ison talon pojalle Junulle. Saatuaan tietää tästä Mikko lähtee maailmalle.


title: Anu ja Mikko (vuoden 1956 elokuva)

text: Elokuva on kuvattu kesä-syyskuun aikana vuonna 1956. Ulkokuvat on filmattu Tammelassa Saaren luonnonpuistossa ja Nurmijärvellä Holman kartanossa ja sisäkuvat Kulosaaren studioilla Helsingissä.


title: Anu ja Mikko

text: Anu ja Mikko voi tarkoittaa seuraavia:


title: Bobby

text: Bobby on vuonna 2006 ensi-iltansa saanut Emilio Estevezin ohjaama yhdysvaltalainen draamaelokuva. Siinä kuvataan Los Angelesissa sijaitsevan Ambassador Hotellin kuvitteellisten työntekijöiden ja asiakkaiden tapahtumia edeltävänä noin vuorokauden aikana. Ambassadorissa valmistaudutaan Robert Kennedyn saapumiseen ja hänen esivaalivoittonsa juhlintaan. Elokuvassa seurataan myös Kennedyn presidenttivaalikampanjaa aina hänen murhaamiseensa saakka. Kennedyn esiintymiset on leikattu pääosin arkistomateriaalista.


title: Bobby

text: Kalifornian Los Angelesissa sijaitsevan Ambassador Hotellin työntekijät ja Robert Kennedyn väki valmistelevat hänen mahdollista esivaalivoiton juhlintaa. Hotellin asiakkaat hoitavat omia asioitaan. Kennedy voittaa Kalifornian esivaalin ja saapuu hotelliin pitämään puheen, minkä jälkeen hän lähtee poistumaan suuren tungoksen keskellä. Hänet ohjataan hotellin keittiön kautta ulos. Sirhan Sirhan kuitenkin ampuu häntä keittiössä ja samalla haavoittaa viittä sivullista. Kennedy kuolee myöhemmin sairaalassa. Muut uhrit selviävät.


title: Psykologianopettajat PSOP

text:
Psykologianopettajat PSOP on vuonna 1971 perustettu suomalainen pedagoginen yhdistys, jonka jäsenistä valtaosa on lukion psykologian opettajia. Mukana on myös sosiaali- ja terveydenhoitoalan opettajia ja muiden ammatillisten oppilaitosten psykologian opettajia.
Yhdistys pyrkii turvaamaan ja kehittämään psykologian opetusta erityisesti toisen asteen oppilaitoksissa. Se järjestää syksyllä syyskoulutuspäivät, joiden yhteydessä pidetään yhdistyksen vuosikokous. Yhdistys julkaisee jäsenlehteä, joka ilmestyy neljä kertaa vuodessa. Tärkeimpänä jäsenpalveluna on psykologian yo-kirjoitusten pisteytysohjeet.


title: Psykologianopettajat PSOP

text: PSOP on Opetusalan Ammattijärjestö OAJ:n ulkojäsenyhdistys ja on vuorollaan edustettuna OAJ:n pedagogisessa toimikunnassa. Lisäksi yhdistys on Aineopettajaliitto AOL:n ja Reaaliaineopettajat Reaalin jäsen. Yhdistys on vuonna 2004 perustetun European Federation of Psychology Teachers’ Associations -järjestön perustajajäsen. PSOP tekee yhteistyötä Suomen psykologiliiton ja Suomen Psykologisen Seuran kanssa.


title: Ian Watson

text: Ian Watson (s. 1943) on brittiläinen tieteiskirjailija. Watsonilta on suomennettu useita novelleja ja romaani "Yhteyksiä" (1973), joka sisältää aineksia kielitieteestä, antropologiasta ja ekologiasta. Kokopäiväinen kirjailija Ian Watson on ollut vuodesta 1976.


title: Ian Watson

text: Watsonin tuotantoon kuuluu teossarja "Lucky's Harvest" (1993) ja "The Fallen Moon" (1994), joka soveltaa vapaasti Kalevalan taruja.


title: Murtamaton linnake

text: Murtamaton linnake () on Dan Brownin esikoisromaani, joka julkaistiin vuonna 1998 ja suomeksi vuonna 2007. Suomessa, kuten myös monissa muissa maissa, teos julkaistiin vasta Brownin kansainvälisen läpimurron "Da Vinci -koodin" jälkeen.


title: Murtamaton linnake

text: Teos sijoittuu digitaalisen tiedustelun maailmaan. NSA:n, Yhdysvaltain kansallisen turvallisuuspalvelun hallussa on TRANSLTR, kolmella miljoonalla mikroprosessorilla varustettu hypertietokone, joka kykenee murtamaan koodin kuin koodin minuuteissa. Virallisesti TRANSLTR:a ei ole olemassa.


title: Murtamaton linnake

text: Kryptologi Susan Fletcher hälytetään lauantaina töihin tutkimaan uutta kryptauskoodia, jonka kanssa jopa TRANSLTR on polvillaan. Koodin takana on entinen NSA:n työntekijä Ensei Tankado, joka on antanut uhkavaatimuksen. Jos NSA ei myönnä TRANSLTR:n olemassaoloa, koodi annetaan vapaasti internetiin kaikkien ladattavaksi. Tämä tekisi tiedustelupalvelun voimattomaksi. Aikaa on vain muutama tunti.


title: Murtamaton linnake

text: Ilja Rautsi kirjoitti "Tähtivaeltaja"-lehdessä, että kirjan juoni on sattumien varaan huterasti rakennettua roskaa. Lyhyet luvut luovat vaikutelman, että lukemisen sijaan harrastaisi kanavasurffailua.


title: SPC Steelband

text: SPC Steelband on suomalainen steelband-orkesteri, jonka musiikki ammentaa vaikutteita karibialaisesta steelband-musiikista yhdistellen sitä länsimaisiin musiikkityyleihin. Orkesterin soittimina ovat pääasiassa tyhjistä öljytynnyreistä valmistetut melodia-asteikkoihin viritetyt steelpan-rummut.


title: SPC Steelband

text: Orkesterin perusti Satu Jämsä Kirkkonummella vuonna 1995. Alkuaikoina orkesterin nimenä oli muun muassa Stainless Steelband. Vuonna 1997 aloitti saman projektin tiimoilta toinen orkesteri nimeltään Pannukakku. Vuonna 2002 sulautuivat nämä kaksi orkesteria muodostaen kokoonpanon nimeltään Stainless Pancake. Orkesterin nimeksi vaihdettiin myöhemmin muotoon SPC Steelband.


title: SPC Steelband

text: Alkuaan kirkkonummelaisen koulun musiikkiprojektista muodostunut maailmanmusiikkiorkesteri alkoi saada tuulta purjeisiinsa levytysten ja ulkomaankeikkailun myötä. Orkesterin myötä perustettiin myös yhdistys nimeltään Kirkkonummen Steel Band ry.


title: SPC Steelband

text: Steelband-musiikki on Suomessa harvinainen musiikin laji. Karjaalla toimii Steel Pan Lovers, joka 1990-luvulla lainasi soittimiaan tuolloin aloittelevalle Stainless Steelbandille. Alkuaikoina Stainless Steelbandillä oli käytössä vain viisi steelpania. Nykyinen SPC Steelband on täysikokoinen steelband, johon kuuluu parikymmentä soittajaa ja jossa on myös steel-rumpujen lisäksi rumpusetti, congarummut ja muita lyömäsoittimia.Vuonna 2006 Stainless Pancake teki yhteistyötä Don Johnson Big Bandin kanssa levyttäen kappaleen Island girl kahdelle DJBB:n levyjulkaisulle. Kappaleen esitti yhdessä Don Johnson Big Bandin ja Stainless Pancaken kanssa laulajatar Emma Salokoski.


title: SPC Steelband

text: Oheen listattuna Don Johnson Big Bandin kanssa tehtyjä yhteistyöprojekteja:


title: Veli-Pekka Kokkonen

text: Veli-Pekka Kokkonen (s. 19. heinäkuuta 1966 Kerava) on suomalainen entinen yleisurheilija. Kokkosen päälaji oli korkeushyppy.


title: Veli-Pekka Kokkonen

text: Kokkonen voitti korkeushypyn Suomen mestaruuden vuonna 1988 (tulos 222). Hopealla hän oli 1993 sekä pronssilla 1992. Ennätyksekseen Kokkonen hyppäsi tuloksen 223 Hyrylässä 1992.


title: Veli-Pekka Kokkonen

text: Kokkonen edusti Suomea maaottelussa Ruotsia vastaan 1988. Hän tuli Patrik Sjöbergin voittaman kisan kuudenneksi tuloksella 215.


title: Veli-Pekka Kokkonen

text: Kokkonen edusti Leppävaaran Sisua.


title: Vallankumousoikeus

text: Vallankumousoikeus oli Suomen sisällissodan aikana vuonna 1918 punaisessa Suomessa käräjäoikeutta vastannut oikeusaste.


title: Vallankumousoikeus

text: Vallankumousoikeuden jäseninä olivat yleinen syyttäjä, mahdolliset puolustusasianajajat, puheenjohtaja ja oikeuden jäsenet. Vallankumousoikeus toimi kansalaissodan aikana useissa kunnissa, merkittäviä olivat esimerkiksi Helsingin vallankumousoikeus sekä Tampereen vallankumousoikeus, joka tuomitsi Suinulan verilöylystä selvinneitä suojeluskuntalaisia sakkorangaistuksiin. Vallankumousoikeudet saattoivat tuomita sakkorangaistuksia tai vankeutta, niillä ei ollut oikeutta jakaa kuolemantuomioita.


title: Yin

text: Yin voi tarkoittaa seuraavia:


title: Yang

text: Yang voi tarkoittaa seuraavia:


title: Marian Jaworski

text: Marian Jaworski (; s. 21. elokuuta 1926) on ukrainalainen kardinaali. Hän on toiminut vuodesta 1991 Lvivin katolisena arkkipiispana.


title: Marian Jaworski

text: 25. kesäkuuta 1950 pappisvihkimyksensä saanut Jaworski on yksi kardinaaleista. Hän oli mukana valitsemassa uutta paavia vuoden 2005 konklaavissa.


title: Koliahteen joukkomurha

text: Koliahteen joukkomurha on Suomen sisällissodan aikainen veriteko, joka tapahtui Noormarkun Koliahteella 10. maaliskuuta 1918. Punaiset ampuivat tuolloin Porin ja Noormarkun välisellä maantiellä yhteensä kuusitoista A. Ahlström Osakeyhtiön pääkonttorin johtohenkilöä ja muuta virkailijaa, joita oltiin kuljettamassa kohti Poria.


title: Koliahteen joukkomurha

text: Tapahtumien kulusta ei ole tarkkaa tietoa, vaan eri osapuolten kertomukset vaihtelevat suuresti. Sodan jälkeisen vapaussotakirjallisuuden, kuten Kaarlo Castrénin teoksen "Punaisten hirmutyöt vapaussodan aikana" (1924), mukaan uhrit teloitettiin kylmäverisesti, mutta nykyään todennäköisempänä pidetään punaisten omaa kertomusta pakoa yrittäneiden vankien ampumisesta. Tapauksen vastuullisista ei myöskään ole varmaa tietoa. Surmaamiskäskyn antajiksi on yleensä nimetty Suodenniemen punakaartin päällikkö Väinö Koivisto tai Satakunnan rintamalla taistelleiden Helsingin punakaartilaisten päällikkö Aksel Aarre. Kumpikaan heistä ei kuitenkaan ollut mukana saattamassa vankeja kaupunkiin. Myös Satakunnan rintaman rannikkolohkon päälliköksi juuri saapunutta Kustaa Salmista on syytetty.


title: Koliahteen joukkomurha

text: Punaiset olivat tiettävästi jo 25. helmikuuta vanginneet yhteensä 27 Ahlströmin pääkonttorin ja Noormarkun ruukin virkailijaa. Myöhemmin pidätettiin myös heitä tapaamaan saapunut yhtiön toinen johtaja Erik Rafael Ahlström, joka vakituisesti asui Kaarinassa sijaitsevassa Ispoisten kartanossa. Osa vangeista vapautettiin, muun muassa heikon kuntonsa vuoksi, ja jäljelle jääneitä lähdettiin sunnuntaina 10. maaliskuuta kuljettamaan kohti Poria, jonne oli matkaa noin 13 kilometriä. Aksel Aarren kertomuksen mukaan määräys kuljetuksesta tuli Porin punakaartin päälliköltä Armas Honkasalolta. Tarkoitus oli kuulustella vankeja, jonka jälkeen heidät mahdollisesti olisi lähetetty Helsinkiin. Saattajiksi valittiin kuusi Helsingin punakaartin jäsentä, jotka päivää aikaisemmin olivat osallistuneet epäonnistuneeseen Pomarkun takaisinvaltaukseen. Heidän johtajanaan toimi Pomarkun punakaartiin kuulunut Juho Leppänen.